text:
Kala mingi te wana ezalaki ngai kotalaka misala ya tempelo kitoko ya Brigham City Utah, namikundolaki likambo nakutanaki na yango ntango nazalaki kosala lokola coordinateur ya bofungoli mpo na bato banso, ya bozongi kobulisa, mpe ya milulu nyonso ya bosepeli ya oyo ekenda sango Tempelo ya Laie Hawaii.
Mwa basanza liboso basilisa misala ya bobongisi mpo na kokomisa yango monene mpe sika, nabiangamaki kotala elongo na Mokambi ya Misala ya Tempelo, Mpaka William R. Walker, mpe Baninga na ye Basali ya misala ya Tempelo. Mpo na kobakisa, bato mingi ya bakompani oyo bapesamaki misala bayaki. Ntina ya botamboli wana ezalaki na ndambu mpo na kotala bokei liboso mpe motuya ya mosala oyo esalemaki. Na ntango tazalaki kotal, mosala esalemaki na motuya ya 85 na monkama.
Wana ezalaki biso kokota na tempelo, nazalaki kotala mpe koyoka Mpaka Walker mpe baninga na ye ya mosala ntango bazalaki kotala mosala mpe kosolola elongo na mokambi ya bato ya misala. Ntango na ntango nazalaki komona moto moko kotambwisaka loboko na ye na efelo wana ezalaki biso kokende uta eteni ya ndako moko na mosusu. Mwa ntango nsima ya kosala eye, akomipakola misapo yango na yango mpe koya penepene ya mokambi ya basali mpe koloba, “Nazali koyoka mwa makwanza na efelo oyo. Makwanza ezali mobeko ya tempelo te. Bosengeli kopalisa lisusu mpe sembisa efelo oyo.” Mokambi ya basali na botosi nyonso azalaki kokoma eloko moko moko bamonaki.
Ekomaki biso penepene ya esika moko na tempelo wapi bobele bato moke bakokaki komona, moto se moko wana atelemisaki biso mpe abendaki bokebi na biso na lininisa moko ya tala tala ya kitoko oyo batiaki kala mingi te. Lininisa oyo ezalaki mapeka mibale (0.6 m) na monene na mapeka motoba (1.8 m) na molai mpe ezalaki na emekoleli moko ya tala-tala ya bakale ya matono matono. Alakisaki mosapi na tala-tala moko ya moke ya kale ya basentimetele (5 cm) mpe ya langi-langi oyo ezalaki na emekoleli ya mpamba mpe alobaki, “Kale wana ezali ya kobeba.” Natalaki kale yango mpe na miso na ngai emonanaki ete batii yango malamu. Nzokande, soki motali mpembeni na emekolelo na maboko, nakokaki komona ete mbeba ezalaki mpe ete mwa kale wana ezalaki solo mpenza na molai likolo ya (3 mm) ya kobeba. Malakisi mapesamaki boye na mokambi ya basali ete lininisa mosusu etiama na esika wana mpo ezalaki te mobeko ya tempelo.
Nandimi yango ete nakamwaki ete lininisa mobimba etiama na esika ya oyo wana kaka mpo na mwa mbeba wana ya moke oyo ezalaki kutu komonana te. Solo mpenza, ezalaki mpenza mpasi ete moto ayeba to nkutu amona lininisa oyo na kotalaka mosika kuna ezalaki na tempelo.
Lokola nazalaki kozonga ndako kotambwisaka motuka uta na tempelo mokolo wana, nabanzaki nini nayekolaki uta na likambo oyo—to, nzokande, oyo nakanisi nayekolaki. Bososoli na ngai ya oyo nayekolaki ekomaki polele te kino mposo mingi nsima ntango babiangaki ngai kotambola mpo nakotala nzinga nzinga na tempelo oyo esilaki sikawa.
Wana ezalaki ngai kokota na tempelo ebongisami mobimba ya Laie Hawaii Temple, nakamwaki mingi na kitoko na yango mpe motuya ya misala ya nsuka. Bokoki kososola ete litomba na ngai ezalaki monene ya komona lisusu bifelo wana ya “makwanza” mpe lininisa wana “ebeba”. Mokambi ya basali apalisaki lisusu mpe asembisaki bifelo? Batiaki solo lininisi ya esika na esika ya liboso. Lokola napusanaki penepene na bifelo wana ya makwanza, nakamwaki na komonaka ete batiaki nkasa ya kozipa kodiembela na bifelo yango. Likanisi na ngai ya liboso ezalaki, “Boye oyo ezali nde lolenge mokambi ya misala abongisaki makwanza—azipaka yango.” Kasi te, nayekolaki ete moango ezalaka ntango nyonso ya kuzipa bifelo na nkasa. Namitunaki mpo na nini mwa makwanza ya mike oyo ekoki mpenza komonana te ezali kosala mpasi soki esengelaki nkasa ya bifelo mpo na kozipa yango? Nsima napusanaki malembe na esika wapi lininisa ya kobeba ezwamaki mpe nasutukaki na komona Mbeki moko ya kitoko balona nzete ya molai kino na palafo efanda semba liboso ya lininisa yango. Lisusu, nabanzakio, “Boye oyo ezali nde lolenge mokambi ya misala abongisaki mwa kale ebeba—azipaka yango.” Lokola napusanaki pembeni, napusaki nkasa ya milona wana na mupanzi mpe napwepwaki ntango namonaki ete solo mpenza batiaki lininisa mosusu na esika na yango. Mwa kale yak ala ebeba etelemaki ya kobongisama kitoko mpenza na emekoleli yango. Nayekolaki ete ezalaka eteni ya eyembeli ya kati ya kotia milona na liboso ya lininisa.
Mpo na nini bifelo na mwa makwanza mpe lininisa na kale ebongi te ezalaki kosenga misala ya kobakisa kutu batia mosusu na esika na yango ntango maboko to miso moke kaka ekoyeba yango mpe na mpasi? Mpo na nini moto bapesi misala asengeli kokangama na mibeko mina ya likolo?
Wana ebimaki na tempelo komelamaka na makanisi, nazwaki eyano na ngai ntango natalaki likolo na libanda oyo babongisaki kitoko mpe namonaki maloba maye: “Bosantu na Nkolo, Ndako ya Nkolo.”
Batempelo ya Eklezia oyo ezali sikisiki mpenza lokola esakolamaki. Bandako oyo ya bule etongami mpo tosalela yango, mpe kati na bifelo na yango makuli ya bule mpe ya lobiko ezali kosalema. Kasi ntembe esengeli te kozala mpo na eye etali nani azali nkolo ya ndako yango. Na kosengaka ete batonga yango sikisiki mpe balanda mibeko ya botongi eteni na eteni, tozali bobele kolakisa bolingo na biso na Nkolo Yesu Klisto te, kasi tozali lisusu kolakisa na baye batalaka biso ete tozali kokumisa mpe kokumbamela Ye oyo azali nkolo ndako.
Na bobimisi bopesama na Profeta Joseph Smith mpo na kotonga tempelo na Nauvoo, Nkolo atindaki ete:
““Boya, na wolo na bino nyonso, mpe palata na bino, mpe mabanga ma bino ma ntalo, mpe biloko na bino ya kala ya motuya binso; mpe elongo na banso oyo bazali na boyebi ya biloko ya kala ya motuya…mpe bomema… banzete nyonso ya motuya ya mabele;
“…botonga ndako mpo na nkombo na ngai, ete Oyo Aleki Likolo afanda na kati.”1
Oyo elandi ndakisa etiami na Mokonzi Salomo na Boyokani ya Kala ntango atongaki tempelo moko mpo na Nkolo kosalelaka bobele biloko ya kitoko makasi bisalelami na mayele ya ntoki ya bato.2 Lelo tozali kokoba kolanda emekoli se moko oyo, na kozangaka kolekisa ndelo, ntango tozali kotonga batempelo ya Eklezia.
Nayekolaki ete atako miso mpe maboko ya bokufi ekoki te komona to koyoka mbeba, Nkolo ayebi motuya ya makasi tosali mpe soki tosalaki makasi nyonso ekoki na biso. Ezali se ndenge moko na makasi tozali kosala mpo na kotambwisa bomoi oyo elongobani mpo na kozwa mapamboli ma tempelo. Nkolo apesaki toli ete:
“Mpe mbala nzike lokola bato ba ngai batongeli ngai ndako na nkombo ya Nkolo, mpe batiki nzela te ete eloko moko te ya mbindo ekota na kati, ete esantolama, nkembo na ngai ekozala likolo na yango;
“Iyo, mpe nakozala kuna, mpo nakoya kati na yango, mpe bato ya peto na mitema oyo bakoya na kati bakomona Nzambe.
“Kasi soki esantolami nakoya na kati te, mpe nkembo na ngai ekozala kun ate; mpo na koya na batempelo ezanga bosantu te.”3
Lokola mokambi ya basali misala, ntango toyebi makambo maye kati na bomoi na biso ezali koyokana te na malongi ya Nkolo, ntango makasi tosali ekokaki mpenza na maye nyonso tokokaki kosala te, tosengeli noki kokende kosembola eloko nyonso ezali mabe, koyebaka ete tokoki kobombela Nkolo masumu na biso te. Tosengeli komikundola ete “kasi ntango tozali koluka kobomba masumu ma biso, … tala, lola ibendami yangomei; Molimo mwa Nkolo [mpe] eyokisami mawa.”4
Nayekolaki lisusu ete mibeko ya likolo ya kotonga tempelo miye Eklezia azali kosalela ezali ndakisa nkutu elilingi ya boniboni tosengeli kotambwisa bomoi na biso moko. Tokoki moto na moto kosalela mateya ya Apostolo Paulo maye mapesamaki na Eklezia ya kala ntango alobaki:
“Boyebi te ete bino bozali tempelo ya Nzambe, mpe ete Molimo ya Nzambe avandaka kati na bino?
““Soki moto abomi temepelo ya Nzambe, Nzambe akoboma ye; mpamba te tempelo ya Nzambe ezali ya santu, mpe bino bozali ndako yango.”5
Totongami moko na moko na biloko ya motuya ya ntoki, mpe tozali mbano ya kokamwa biloko bisalemi na maboko ya Nzambe. Nzokande, soki toleki kaka mibu ya boyanoli mpo na kokota na libanda ya etumba na masumu mpe mimekano, tempelo na biso moko ekoki kozala na mposa ete babongisa yango ezonga sika. Mbele ezali na bifelo kati na biso oyo ezali makwanza makwanza mpe esengeli kopalisama to maninisi ya milimo na biso oyo esengeli batia mosusu na esika na yango mpo ete totelema na bisika ya bosantu. Ngolu na biso nde mobeko ya tempelo oyo tosengeli kokokisa ezali moye ya bobongi nie te, atako tozali kobunda mpo na yango, kasi nde tozali kobomba mitindo mpe kosala manso tokoki mpo na kotambwisa bomoi na biso lokola bayekoli ya Yesu Klisto. Ezali losambo na ngai ete tokosala makasi mpo na kotambwisa bomoi oyo elongobani mpo na kozwa mapamboli ya tempelo nakosalaka manso tokoki, na kobongisa nyonso esengeli mpe kolongolaka mbeba mpe mabe ete Molimo ya Nzambe akoka ntango nyonso kozala elongo na biso. Na nkombo ya Yesu Klisto, amene.


c: text/html

text:
Design by leadertv
Retour au blog Music de leadertv
baby, Posté le jeudi 15 octobre 2009 18:18
yo nicola keba na lacoste te lacosteaza grand chanteur ya mboka oyo komeka kutu te kofinga voix na ye po biso ba fanatic naye toyaka mabe d avance kutu libolo ya maman na yo meka lisusu okomona keba na yo lapa na lacoste
SERGE , Posté le mardi 29 septembre 2009 13:49
nikolas yeba lacoste azali na impact koleka bongo nionso tuna sonima music akeka album ya lacoste yango okomona ba production ba contrat ya danger lacoste azali na afrique du sud na ba musiciens na ye bazali na ba production ebele lacoste azali produits par touts abeta ba stade ba plein na plein tika pub ya mabe ekoboma music na biso ya rdc bokomi deja na complexe ya ---kingongolo-tir-au-but ekoya na moto ya danger ekotekama pona promotion tika producteur 4x4 mpova music ye azali na mbongo koleka ba producteur oyo ya mikemike azali na maison de disque ya ye moko ba album nionso esalamaka na maison na ye --kingongolo tokosomba yango na poto nionso ti na afrique mobimba ekotekama kin koloba te mayungu wana mboka mbangi my foudre ye na werra vieux na ye yo owuti soki wapi na polemique lacoste asalaka polemique ye la classe musala liboso okomona ba plein ekobangisa bino didier azali my foudre keba na yo
NICOLAS, Posté le mardi 29 septembre 2009 04:56
YO KUTU TIKA NAYO NA BA KOYEMBA NAYO LOKOLA BEBE YA MATERNITE TIKA KAKA PE NAYEBITE SOKI OTEKAKA BA CD N DVD TO ODEFISAKA TO OKABAKA PO BAYOKAKA NABENGO YOTE DONC TIKA KAKA
sofia, Posté le lundi 28 septembre 2009 15:01
na remarque didier-lacoste aleki bango vraiment

robotstxt: allowed

filter: keep


text:
Bandeko mibali mpe basi balingami, misusu kati na bino babengamaki na likita oyo na bamisionele ya Eklezia ya Yesu Klisto ya Basantu ya Mikolo ya Nsuka. Bamisionele wana basi babengisa bino mbala mosusu kosala boponi ya kosala liyokani na Nzambe na kozwaka libatisi.
Basusu kati na bino bazali koyoka mpo bondimaki libengisi ya moboti moko, ya molongani moko, to ntango mosusu mwana moko, esembolamaki na bino na elikia ete bokopona kotia na katikati ya bomoi na bino mayokani oyo bosi bosala na Nzambe. Basusu kati na bino oyo bazali koyoka esi basala boponi ya kozongela kolanda Mobikisi mpe bazali koyoka lelo esengo ya boyambi na Ye.
Bozala banani mpe bozala wapi, kati ya maboko na bino bozali na esengo ya monene ya bato mingi oyo bokoki kokanisa sikawa. Mikolo nyonso mpe ntango nyonso, bokoki kopona kosala liyokani na Nzambe mpe kotosa yango.
Bozala wapi bozali na nzela oyo epesi nzela ya kosangola likabo ya bomoi ya seko, bozali na libaku ya kolakisa bato mingi nzela ya esengo monene koleka. Ntango boponi soki kosala liyokani na Nzambe to kotosa yango, boponi soki botika lisango moko ya elikia mpo na baoyo bakoki kolanda ndakisa na bino.
Bino mpe ngai topambolami na elaka ya libula ya lolenge oyo. Napesi esengo na ngai mingi na moto oyo nakutana na ye naino te na bomoi ya nkufa. Azalaki mana etike oyo akomaki moko ya bankokololo na ngai. Atikelaki ngai libula ya elikia ezanga motuya. Tika nalobela bino banzela mosusu ye asalaki na kokelaka lisango wana mpo na ngai.
Nkombo na Ye ezalaki Heinrich Eyring. Abotamaki kati na bomengo ebele. Tata na Ye, Edward, azalaki na lopango monene na Coburg, na wapi ezali sika Allemagne. Mama na Ye azalaki Vicomtesse Charlotte Von Blomberg. Tata na Ye abandaki kobatela mabele ya mokonzi ya Prusse.
Heinrich azalaki mwana mobali ya liboso ya Charlotte mpe Edward. Charlotte akufaki na mibu 31, nsima ya mbotama ya mwana na ye ya misato. Edward akufaki nokinoki kuna, kobungisaka lopango mpe bozwi na ye na mosala oyo elongaki te. Azalaski bobele na mibu 40. Atikaki bana misato.
Heinrich, nkokololo na ngai, abungisaki baboti na ye nyonso mibale mpe libula monene ya mokili. Azalaki ata na likuta te. Alobaki na lisolo na ye ete elikia na ye ya malamu ezalaki ya kokende na Amerika. Atako azalaki na libota to moninga te kuna, azalaki na liyoki ya elikia na ntina ya kokende na Amerika. Akendaki yambo na Engumba ya New York. Nsima akendaki kofanda na St. Louis, Missouri.
Na St. Louis moko ya baninga na ye ya mosala azalaki Mosantu ya Mikolo ya Nsuka. Uta na ye azwaki buku ya moke moko ekomamaki na Mpaka Parley P. Pratt. Atangaki yango mpe na nsima ayekolaki maloba nyonso akokaki kozwa na ntina ya Basantu ya Mikolo ya Nsuka. Asambelaki mpo na koyeba soki mpenza banzelu oyo bazalaki kobimela bato, soki ezalaki na profeta ya bomoi mpe soki amonaka eyamba ya solo mpe ebimisama.
Nsima ya basanza mibale ya boyekoli ya bozindo mpe mabondeli, Heinrich alotaki ndoto oyo wapi balobaki na ye asengeli kozwa libatisi. Mopto oyo ya ye nkombo mpe bonganganzambe nakotisi na makundoli ya bule, William Brown, aasengelaki kosala bokuli yango. Heinrich azwaki libatisi na liziba ya mayi ya mvula na sanza ya misato 11, 1855, na 7:30 ya ntongo.
Nandimi ete Heinrich Eyring ayebaki nsima ete oyo nazali koteya bino lelo ezali ya solo. Ayebaki ete esengo ya bomoi ya seko eyaka na nzela na basinga ya libota oyo ekokoba mpo na libela. Atako ntango ya bozwi na ye ya mwango ya esengo ya Nkolo ezalaki kala te, ayebaki ete elikia na ye mpo na kosepela libela ezali se na maponi ya bonsomi ya basusu mpo na kolanda ndakisa na ye. Elikia na ye ya esengo ya libela ezalaki se na bato oyo naino babotamaki te.
Lokola eteni ya libula ya elikia eye atikaki na libota na biso, atikaki lisolo na bakitani na ye.
Na lisolo wana nakoki koyoka bolingo oyo azalaki na yango mpo na baye bakolanda ye. Na maloba na ye nayoki elikia oyo bakitani na ye bakoki kopona kolanda ye na nzela ya bozongi na ndako na biso na lola. Ayebaki yango ekozala te moko ya boponi monene ya kosala mpenza kasi maponi mingi ya mike. Natangi uta na lisolo na ye:
“Uta mbala ya yambo oyo nayokaki Ndeko mobali Andrus koloba … nakendeke ntango nyonso na liyangani ya Basantu ya Mikolo ya Nsuka mpe bandakisa ezali mingi mpenza te na bongo, ntango ngai [nasili] kozanga yango, mpo ete ezalaka mpe mokumba na ngai ya kosala yango.
“Nakomi yango na lisolo na ngai mpo ete bana na ngai bakoka komekola ndakisa na ngai mpe mokolo moke te bamona mpamba mokumba ya ntina… oyo [ya kosangana] na Basantu.”1
Heinrich ayebaki ete na mayangani ya elambo tokoki kozongisa sika bilaka na biso mpo na komikundolaka ntango nyonso Mosikoli mpe kozala na Molimo na Ye elongo na biso.
Ezalaki Molimo nde esungaki ye na misioepai wapi abiangemaki bobele mwa basanza nsima ya kondima liyokani ya libatisi. Atikaki lokola libula ndakisa na ye ya kozalaka botngono na misio na ye mpo na mibu motoba na oyo bazalaki kobenga Indian Territories. Mpo na kolongwa na ye na mosala na ye ya miso, atambolaki na makolo mpe akutanaki na wago ya engunduka kouta Oklahoma kino Salt Lake City, na ntaka ya pene na 1.770 km.
Kala te nsima abiangemaki na profeta ya Nzambe mpo na kokende na sudi ya Utah. Uta kuna ayanolaki na libiangi mosusu mpo na kokende na misio na Allemagne esika ya mbotama na ye. Nsima andimaki libengisi ya Apostolo ya Nkolo Yesu Klisto mpo na kosalisa kotonga lisanga ya Basantu ya Mikolo ya Nsuka na nordi ya Mexico. Kouta kuna abiangemaki mpo na kokende na Engumba ya Mexico lokola misionele ya ntango mobimba lisusu. Akumisaki mabiangi wana. Akundamaki na mwa lilita na Colonia Juárez, Chihuahua, Mexico.
Nalobeli makambo oyo te mpo na kosenga bonene mpo na ye to mpo na oyo asalaki to ya bakitani na ye. Nalobeli makambo wana mpo na kokumisa ye mpo na ndakisa ya bondimi mpe elikia oyo ezalaki na motema na ye.
Andimaki mabiangi wana mpo na bondimi na ye ete Klisto mosekwi mpe Tata na biso na Lola babimelaki Joseph Smith na nse ya banzete na etuka ya New York. Andimaki yango mpo ete azalaki na bondimi ete bafungola ya bonganganzambe na Eklezia ya Nkolo ezongisamaka elongo na nguya mpo na kokanga mabota mpo na libela, soki bobele bazalaki na bondimi ekoka mpo na kobatela mayokani na bango.
Lokola Heinrich Eyring, nkonko na ngai, bokoki kozala bato ya yambo na libota na bino mpo na kolakisa nzela mpo na bomoi ya seko na nzela ya mayokani ya bule bosali mpe kobateli na etingia mpe bondimi. Liyokani nyonso ememaka elongo na yango mikumba mpe bilaka. Mpo na biso nyonso, lokola ezalaki mpo na Heinrich, mikumba miye ezali ntango mosusu pete kasi mbala mingi mpasi. Kasi bomikundola, mikumba esengeli ntango mosusu kozala mpasi mpamba te ntina na yango ezali mpo kopusa biso na nzela a mpo ete tozala na bomoi ya seko elongo na Tata na biso na Lola mpe Mwana na Ye ya Bolingo, Yesu Klisto, na mabota.
Bomikundola maloba uta na buku ya Abalayama:
“Mpe ezalaki na moko kati na bango oyo akokanaki na Nzambe, mpe alobaki na baoyo bazalaki na ye: Tokokita na nse, mpo ezali na esika kuna, mpe tokozwa bisaleli biye, mpe tokosala mabele moko na yango baye bakoki kovanda;
“Mpe tokomeka bango awa na yango, mpo na kotala soki bakosala makambo manso oyo Nkolo Nzambe na bango akotinda bango.”
“Mpe boayo bakobomba lolenge na bango ya yambo bakobakisama likolo, mpe baoyo bakobomba lolenge na bango ya yambo te bakozwa nkembo na bokonzi na baoyo babombi lolenge na bango ya yambo te; mpe baoyo bakobomba lolenge na bango ya mibale bakobakisa nkembo likolo ya mito na bango seko na seko.”2
Kobomba lolenge na bino ya mibale eyekami na bosali na biso mayokani elongo na Nzambe mpe na bondimi kosalaka mikumba esengami na biso. Esengi bondimi na Yesu Klisto lokola Mobikisi mpo na kobomba mayokani mpo na ntango ya bomoi.
Mpamba te Adama mpe Ewa bakweyaki mpenza, tozali na masenginia, momekano, mpe liwa lokola libula na biso mokili mobimba. Yango wana, Tata na biso ya Lola ya bolingo apesi biso likabo ya Mwana na Ye ya Bolingo, Yesu Klisto, lokola Mobikisi na biso. Likabo monene wana mpe lipamboli ya Bomikabi ya Yesu Klisto ememi libula ya mokili mobimba: elaka ya Lisekwa mpe makoki ya bomoi ya seko mpo na banso oyo babotami.
Lipamboli eleki monene na mapamboli manso ya Nzambe, bomoi ya seko, ekoya epai na biso bobele lokola tosali mayokani epesami na Eklezia ya Yesu Klisto ya solo na basali na Ye bandimami. Na ntina ya bokweyi, banso tosengeli na mosala ya bopetoli ya libatisi mpe na botiami maboko mpo na kozwa likabo ya Molimo Mosantu. Makuli oyo esngeli kosalema na baye bazali na likoki elongobani ya bonganganzambe. Nsima, na lisalisi ya Pole ya Klisto mpe Molimo Mosantu, tokoki kobomba mayokani nyonso tosalaka na Nzambe, wana mpenza epesami na batempelo na Ye. Bobele na nzela wana, mpe na lisalisi wana, moto moko akoki kotuta tolo na libula na ye ya engebene na mobeko lokola mwana ya Nzambe na libota mpo na libela.
Mpo na basusu bazali koyoka ngai, wana ekoki komonana lokola ndoto ezanga elikia.
Bomonaki bondimi makasi ya baboti koyoka mawa likolo ya bana oyo baboyi to baponi kokata mayokani na bango na Nzambe. Kasi baboti wana bakoki kotia motema mpe elikia uta na boyebi ya baboti mosusu.
Alma mpe bana ya Mokonzi Moziya batikaki botomboki ya makasi mpo na mayokani mpe mitindo ya Nzambe. Alma Elenge amonaki mwana na ye ya mobali Corianton kotika masumu minene mpo na mosala ya bosembo. Buku ya Mormon mpe elobi lisusu likamwisi ya Balamanite kotikaka bizalela ya lokunia mpo na bosembo mpo na kosala liyokani ya kokufa mpo na kobatela kimia.
Anzelu atindamaki epai ya elenge Alma mpe bana mibali ya Moziya. Anzelu ayaki na ntina ya bondimi mpe ya nsambo ya batata na bango mpe bato ya Nzambe. Uta na bandakisa oyo ya nguya ya Bomikabi oyo ezali kosala na mitema ya bato, bokoki kozwa bokasi mpe bolendisi.
Nkolo apesi biso banso liziba ya elikia lokola tokobunda kosalisa baye tolingi bandima libula na bango ya seko. Apesi biso bilaka lokola tokobi komeka kosangisela Ye bato, atako ntango bazali koboya libiangi na Ye ya kosala bongo. Koboya na bango eyokisi Ye mawa, kasi Akoki kotika te, tokoki mpe te. Atie ndakisa ezanga mbeba mpo na biso na bolingo na ye ewumelaka: “Mpe lisusu, boniboni mingimingi ekoki ngai kosangisa bino lokola mama nsoso moko asangisi bana nsoso na ye na nse ya mapapu na ye, iyo, O bino bato ya ndako ya Yisalaele, baye bokweyi, iyo, O bino bato ya ndako ya Yisalaele lokola bino baye bokweyi; iyo, boniboni mbala mingi nalingaki kosangisa bino lokolo mama soso moko asangisi bana na ye na nse ya mapapu na ye kasi bolingaki te.”3
Tokoki kotia motema na mposa oyo ekokweya te ya Mobikisi mpo na komema bana nyonso ya ya molimo ya Tata na Lola kozonga na ndako na bango elongo na Ye. Moboti nyonso, nkoko, mpe nkokololo ya botongono akabola mposa wana. Tata na Lola mpe Mobikisi bazali bandakisa ebongi nie ya maye tokoki mpe tosengeli kosala. Bakosenga bosembo te na makasi mpo bosembo esengeli koponama. Bapesi biso nzela ya kososola bosembo mpe Balakisi biso ete bambuma nango ezali elengi makasi.
Moto nyonso abotami kati na mokili azwi Pole ya Klisto, oyo esungi biso kotala mpe koyoka nini ezali malamu to nini ezali mabe. Nzambe atindaki basali ya bokufi baye bakoki, na Molimo Mosantu, kosalisa biso koyeba nini Asengi biso kosala mpe nini Apekisi. Nzambe asalaka yango ya kobenda mpo na kopona bosembo na kotikaka biso koyoka mbano ya maponi na biso. Soki toponi bolamu, tokozwa esengo—na ntango. Soki toponi mabe, wana ekokoma mawa mpe mpasi—na ntango. Mbano wana ezali solo. Nzokande ezali mbala mingi kowumela mpo na ntina moko. Soki mapamboli ezalaki ya mbalakata, koponaka bolamu ekokaki kotonga bondimi te. Mpe lokola mawa ezali lisusu ntango mosusu kowumela mingi, esengaka bondimi mpo na koyoka bosenga ya koluka bolimbisi ya masumu liboso kasi nsima toyoki mbando na yango ya mawa mpe ya mpasi.
Tata Lehi azalaki na mawa likolo ya maponi esalamaki na bana na ye ya mibali mpe mabota na bango. Azalaki moto monene mpe malamu—profeta ya Nzambe. Atatolaki mbala mingi Mobikisi na biso, Yesu Klisto, epai na bango. Azalaki ndakisa ya botosi mpe mosala ntango Nkolo abiangaki ye kotika bozwi na ye nyonso ya mokili mpo na kobomba libota na ye uta na libebi. Na nsuka ya bomoi na ye, akobaki kotatola epai ya bana na ye. Lokola Mobikisi—mpe na kozanga kotala nguya na ye mpo na kososola mitema na bango mpe komona lobi na mawa mpe kitoko lokola—Lehi atikelaki na maboko na ye ya kotelema mpo na kobenda libota na ye epai ya lobiko.
Lelo bamilio ya bakitani ya Tata Lehi bazali kokolongisaka elikia na ye mpo na bango.
Nini ekoki yo mpe ngai kosala uta na ndakisa ya Lehi? Tokoki koyema uta na ndakisa na ye na koyekolaka makomi na losambo mpe na botali.
Napesi likanisi ete bozwa emoneli ya mokuse mpe ya molai nyonso mibale wana ezali bino komeka kopesa libula ya elikia na mabota na bino. Na ntango ya mokuse, ekozala na mobulu mpe Satana akoganga. Mpe ezali na biloko ya kozela na bompikiliki, na bondimi, koyebaka ete Nkolo asalaka na ntango na Yemei mpe na nzela na Yemei.
Ezali na makambo bokoki kosala nokinoki, ntango baoyo bolingaka bazali bilenge. Bomikundola ete losambo ya mokolo na mokolo na libota, boyekoli makomi na libota, mpe bokaboli litatoli na biso na liyangani ya elambo ezali pete mpe na ntina mingi ntango bana bazali bilenge. Bana ya bilenge bazali ntango mbala mingi na liyoki na Molimo koleka oyo tokoki komona.
Ntango bakokola, bakomikundola nzembo bayembaki elongo na bino. Atako mingi koleka ebengami miziki ya kala, bakomikundola maloba ya mokomi mpe litatoli. Molimo Mosantu akoki komema makambo nyonso na bomikundoli na bango, kasi maloba ya makomi mpe banzembo ekotikala ntango molai. Makundoli wana ekoki kosala bokasi oyo ekoka kozsongisa bango na ntango na bazali kotelegana, ntango mosusu na mibu ya nzela oyo ememi na ndako ya bomoi ya seko.
Tokosengela na emoneli ya molai ntango baoyo tolingaka bayoki bobendi ya mokili mpe mapata ya ntembe lokola mpo na konyata na bondimi na bango. Tozali na bondimi, elikia, mpe bolingani mpo na kokamba biso mpe kolendisa bango.
Namoni oyo lokola mopesi toli ya baprofeta mibale ya bomoi ya Nzambe. Bazali bato na bomoto se moko. Kasi bazali lokola kokabola elikia moko ya makasi. Ntango moto moko amatisi mbela na ntina ya likambo moko kati na Eklezia, bazali mingimingi koyanola “O, makambo ekobonga.” Mbala nzike bayebaka mingi na ntina ya likambo yango koleka bato kolobaka mbela.
Bayebi lisusu lolenge ya Nkolo, mpe solo bazali ntango nyonso na elikia na oyo etali Bokonzi na Ye. Bayebi Azali na moto na yango. Azali na nguya nyonso mpe Abatelaka. Soki otiki Ye kozala mokambi ya libota na yo, makambo nyonso ekobonga.
Bankoko misusu ya Eyring bazali lokola koyengayenga. Kasi mingi ya bankokololo bazali kokende na batempelo ya Nzambe na 6:00 na ntongo kosala makuli mpo na bankoko bamona naino te. Bazali kotambola libanda ya libula ya elikia atikaki. Atikaki libula oyo ezali kolandama na bakitani na ye mingi.
Nsima ya nyonso tokoki kosala na bondimi, Nkolo akolongisa elikia na biso mpo na mapamboli minene mpo na mabota na biso koleka ndenge tokoki kokanisa. Alingi bolamu mpo na bango mpe mpo na biso, lokola bana na Ye.
Tozali banso bana ya Nzambe ya bomoi. Yesu ya Nazaleti azali Mwana na Ye ya Bolingo mpe Mobikisi mosekwi. Oyo ezali Eklezia na Ye. Kati na yango nde esimbami bafungola ya bonganganzambe, mpe mabota ekoki kotika mpo na libela. Oyo ezali libula na biso ya elikia ya motuya. Natatoli ete ezali ya solo na nkombo ya Yesu Klisto, amene.


text:
Comments :
Visiteur07/08/2012
bo banga te
Annimo17/02/2012
ferre gola nde meilluer na congo aleki bango jordi digital stars
cinq
KIMBOCH19/08/2011
EBONGO FERRE NDE KOBA PO AKOKI KO YEMBA JAMAIN NA ETRANGER BA COMPLEXE MOKO EZA ATA NA TINA NA SIECLE YA LELO EZA LISUSU YA KO KAMUA TE TIMBA NDEKO ..........FERRE GOLA NDE
jesus de nuance tozo zela boite noir ekoyinda fort bazo banga deja
KEMA FUMBE,LONGOLA COMPLEXE,CELINE DION AZALI KAKA MOTO LOKOLA YO,CELINE DION AZALI ARTISTE,ELOKO NINI EZALI KOLAKI SAYO FEAT EKO ZALA TE, EZALI CONFIRME,BAKO YEMBA NA FRANCAIS BANGO MIBALE,NA MOIS DE NOVEMBRE MERCI
Nazoloba na Djany,okomona boye pe ofandaka na poto comment okoki ko ndima que Ferre akosala Feat na Celina Dion,oyebi agenda ya Celine DION na meme pas une heure du temps yakokutana na Ferre na denigre Ferre te mais realite eza boye.
TOUR OYO BAKO SENTIR,FERRE DUO NA CELINE DION NA KING KESTER,EKO YINDA GRAVE BOITE NOIRE EKO ZALA DANGERRRRR,BERCY MUANA EZA MYSTIC,BAZO BANGA??????? FERRE GOLA
Baby-EmonTpie06/08/2011
Baoba lol


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Sefania 1:1-18
1 Liloba ya Yehova oyo eyelaki Sefania mwana ya Kushi mwana ya Gedalia mwana ya Amaria mwana ya Hizikiya, na mikolo ya Yosiya+ mwana ya Amone+ mokonzi ya Yuda:2 “Ya solo mpenza, nakosilisa eloko nyonso nyɛɛ na mabele,” yango nde liloba ya Yehova.+3 “Nakosilisa nyɛɛ moto ya mabele ná nyama.+ Nakosilisa nyɛɛ ekelamu oyo epumbwaka na likoló ná mbisi ya mbu,+ ná biloko oyo ebɛtisaka libaku, ná bato mabe;+ mpe nakoboma bato na mabele,”+ yango nde liloba ya Yehova.4 “Mpe nakosembolela Yuda lobɔkɔ na ngai ná bato nyonso oyo bafandi na Yerusaleme,+ mpe na esika oyo, nakoboma bato ya Baala+ oyo batikali, nkombo ya banganga-nzambe ya banzambe ya bapaya ná banganga-nzambe mosusu,+5 ná baoyo bazali kogumbamela mampinga ya likoló na bansamba ya bandako,+ ná baoyo bazali kogumbama+ mpe kolapela Yehova ndai+ mpe kolapa ndai na nkombo ya Malakame;+6 ná baoyo bazali kozonga nsima mpe kotika kolanda Yehova,+ oyo baluki Yehova te mpe batuni ye te.”+7 Fandá nyɛɛ liboso ya Yehova Nkolo Mokonzi-Oyo-Aleki-Nyonso;+ mpamba te mokolo ya Yehova ekómi pene,+ mpo Yehova abongisi mbeka moko;+ asantisi+ bato oyo ye abengisi.8 “Mpe na mokolo ya mbeka ya Yehova ekosalema mpenza boye: nakotyela bankumu likebi, ná bana ya mokonzi,+ ná baoyo nyonso balati bilamba ya bapaya.+9 Mpe nakotya likebi na moto nyonso oyo azali komata na estradɛ na mokolo yango, baoyo bazali kotondisa ndako ya bankolo na bango na mobulu mpe na bokosi.+10 Mpe na mokolo wana, ekosalema mpenza boye: makɛlɛlɛ ya koganga ekouta na Porte ya Mbisi,+ mpe kolela makasi na kartye ya mibale,+ mpe lokito makasi na bangomba mike,”+ yango nde liloba ya Yehova.11 “Bóganga na kolela,+ bino bato oyo bofandi na Makateshe, mpamba te bato nyonso ya mombongo basili nyɛɛ;+ baoyo nyonso bamekaka kilo ya palata babomami.12 “Mpe na ntango yango, ekosalema mpenza boye: nakoluka malamumalamu na miinda na kati ya Yerusaleme,+ mpe nakotya likebi na bato oyo bazali kokangama lokola vinyo likoló ya mbɔtɔ na yango+ mpe baoyo bazali koloba na mitema na bango ete: ‘Yehova akosala malamu te, mpe akosala mabe te.’+13 Mpe bomɛngo na bango ekokóma mpenza eloko ya kopunza mpe bandako na bango ekotikala mpamba.+ Bakotonga bandako, kasi bakofanda kuna te;+ mpe bakolona bilanga ya vinyo, kasi bakomɛla vinyo na yango te.+14 “Mokolo monene+ ya Yehova ekómi pene.+ Ekómi pene, mpe ezali koya mbangu mpenza.+ Lokito ya mokolo ya Yehova ezali bololo.+ Na mokolo yango, mobali ya nguya akoganga.+15 Mokolo yango ezali mokolo ya nkɛlɛ, mokolo ya mpasi mpe ya bwale,+ mokolo ya mbula ya mopɛpɛ makasi mpe ya libebi, mokolo ya molili mpe ya kozanga pole,+ mokolo ya mapata mpe ya molili tuu,16 mokolo ya lokito ya liseke mpe ya elembo ya kokebisa,+ mpo na kotɛmɛla bingumba oyo ebatelami makasi mpe kotɛmɛla manɔ́ngi milai ya matumu.+17 Mpe nakopesa bato mpasi, mpe bakotambola mpenza lokola bato bakufá miso;+ mpamba te basaleli Yehova lisumu.+ Mpe makila na bango ekosopana mpenza lokola putulu,+ mpe misɔpɔ na bango lokola nyɛi.+18 Ezala palata na bango to wolo na bango ekokoka kobikisa bango te na mokolo ya nkɛlɛ ya Yehova;+ kasi mabele mobimba ekolyama na mɔtɔ ya molende na ye,+ mpamba te akosilisa nyɛɛ bato nyonso oyo bafandi na mabele, ɛɛ ekozala nsɔmɔ mpenza.”+


text:
Kokutana na bankolo-mboka ya Canada
Minɔkɔ ya mboka koleka 60 elobamaka na Canada mpe bato ya Canada soki 213 000 balobaka ete moko ya minɔkɔ yango ezali monɔkɔ na bango ya mboka.
Mpo na kosimba mitema ya bankolo-mboka, Batatoli ya Yehova mingi bayekolaki moko ya minɔkɔ yango mpe na nsuka ya 2015, bato koleka 250 basilisaki kelasi ya koyekola minɔkɔ yango oyo ebongisamaki na Batatoli ya Yehova.
Longola yango, Batatoli ya Yehova babongoli mikanda na bango, ata mpe bavideo ya mikuse na minɔkɔ 8 ya bankolo-mboka ya Canada: monɔkɔ ya Algonquin, Blackfoot, cri des plaines, cri des marais ya wɛsti, Inuktitut, Mohawk, Outaouais mpe Ojibwé ya Nɔrdi. *
Baoyo bayekolaka monɔkɔ ya bapaya bayebaka ete ezalaka pɛtɛɛ te. Carma, alobi boye: “Ntango nakómaki kopesa ekipi oyo ebongolaka monɔkɔ ya Blackfoot mabɔkɔ, namonaki lokola nazali kosala mosala miso ya kokangama. Nayebaki monɔkɔ yango malamu mpenza te; nayebaki mpe kotánga yango te mpe nazalaki koyeba te makambo balobi.”
Terence, oyo azali na ekipi oyo ebongolaka monɔkɔ ya Cri des marais ya wɛsti, alobi boye: “Maloba mingi ezali milai mpe mpasi na koloba.” Daniel, mosakoli oyo alekisaka ntango mingi na mosala ya kosakola na esanga ya Manitoulin, na Ontario, alobi boye: “Mikanda oyo ekoki kosalisa ezali moke mpenza. Ndenge malamu ya koyekola monɔkɔ ya Outaouais ezali ya koyebana na mobange mwasi moko to mobali ya ekólo yango mpo alakisa yo monɔkɔ yango.”
Mosala nyonso wana ezali na ntina? Mwasi moko oyo alobaka Ojibwé, alobaki ete milende oyo Batatoli ya Yehova basalaka ekesenisaka bango na mangomba mosusu. Mpo na ye, ndenge Batatoli ya Yehova bakendaka epai ya bato mpo na kotángela bango Biblia na monɔkɔ ya Ojibwé, basalisaka bato bábanga te mpo na kosolola makambo ya Biblia.
Bert, mobongoli moko oyo akolá na mboka babengi Gens-du-Sang, na Alberta, alobi boye: “Namonaki ndenge bato mingi ya Blackfoot bayambaki moko ya mikanda na biso mpe balobaki: ‘Oyo monɔkɔ ya mboka na ngai; mokanda oyo ezali ya ngai!’ Mbala mingi namonaka ndenge mai ya miso ebimaka bango soki batali video na monɔkɔ ya mboka na bango.”
Video Mpo na nini koyekola Biblia? esimbaki mpenza motema ya mwasi moko oyo alobaka Cri, monɔkɔ ya mboka na ye. Alobi ete amonaki lokola nde mama na ye azali koloba na ye.
Kosala milende mpenza
Batatoli ya Yehova mingi basalaki milende mpenza mpo na kosakwela bankolo-mboka nsango ya Biblia oyo ebɔndisaka. Terence ná mwasi na ye Orlean, bazali kokanisa lisusu ndenge bakendaká kosakwela bato yango; balobi boye: “Tozalaki na kati ya etuluku ya bandeko oyo totambolaki na mituka ngonga soki 12 na banzela oyo etondi na glasi mpo na kokóma na mboka babengi Little Grand Rapids. Ndenge oyo bato basepelaki na nsango malamu ekamwisaki biso mpenza!”
Bandeko mosusu batikaki bandako na bango ya kitoko mpe bakendaki kofanda pembeni ya bato yango. Nsima ya kosala kampanye ya sanza misato na mosala ya kosakola na esanga Manitoulin, Daniel ná mwasi na ye LeeAnn bazwaki ekateli ya kokende kofanda kuna. Daniel alobi boye: “Tosepelaka ndenge tozali na ntango mingi mpo na komesana na bato yango mpe kosalisa bango básepela na mateya ya Biblia.”
“Mpo nalingaka bango mpenza”
Mpo na nini Batatoli ya Yehova basalaka milende wana mpo na kokutana na bankolo-mboka? Rose, mwasi ya Bert, alobi boye: “Lokola nazali nkóló mboka mpe namoni ndenge kosalela batoli ya Biblia esalisi ngai, yango ezali kotinda ngai nasalisa mpe basusu.”
Orlean, alobi boye: “Mposa na ngai ezali ete baoyo balobaka monɔkɔ ya Cri bázwa mpe libaku ya kotambwisama na Mozalisi na biso. Ezali esengo mpenza kosalisa bango bákóma baninga ya Yehova mpe bálonga mikakatano na bango.”
Marc apesaka mabɔkɔ na ekipi oyo ebongolaka mikanda na monɔkɔ ya Blackfoot. Mpo na nini alukaka kosakwela bankolo-mboka ya etúká na ye? Ayanoli boye: “Mpo nalingaka bango mpenza.”
^ par. 4 Bankolo-mboka ya États-Unis balobaka mpe minɔkɔ yango mosusu.
Makambo mosusu
KOYEKOLA BIBLIA
Mpo na nini koyekola Biblia?
Biblia ezali na biyano na mituna ya ntina mingi oyo etali bomoi oyo bamilio ya bato na mokili mobimba bamitunaka. Yo mpe olingi koyekola Biblia?
NSANGO MALAMU OYO EUTI NA NZAMBE!
Mokano ya Nzambe mpo na mabele ezali nini?
Biblia emonisi ntina oyo Nzambe akelaki mabele, ntango nini bampasi ekosila, mpe nini ekokómela mabele mpe bato na mikolo ezali koya.


text:
Yehova akosunga yo
“Yehova ye moko akosunga ye na mbeto ya maladi.”—NZEMBO 41:3.
NZEMBO: 23, 138
1, 2. Na ntango ya kala Nzambe asalaki nini, mpe bato mosusu oyo bazali kobɛla bakoki kokanisa nini?
SOKI obɛlaki maladi moko ya makasi, mbala mosusu omitunaki boye: ‘Nakoyoka mpenza malamu?’ To ekoki kozala ete moto moko ya libota to moninga moko azali kobɛla, mpe ozali komituna soki akoyoka malamu. Ezali mabe te koluka kozala nzoto malamu, mpe koluka ete bato oyo tolingaka bázala mpe nzoto malamu. Na Biblia, totángaka masolo ya bato mosusu oyo bazalaki koyoka nzoto malamu te mpe balingaki koyeba soki bakoyoka malamu. Na ndakisa, Mokonzi Ahazia, mwana ya Ahaba ná Yezabele, azalaki komituna soki akobika na maladi oyo azalaki kobɛla. Na nsima, Bene-hadade, mokonzi ya Siri, abɛlaki mpe atunaki soki akobika na maladi na ye.—2 Bakonzi 1:2; 8:7, 8.
2 Biblia elobi mpe ete na ntango ya kala, mbala mosusu, Yehova azalaki kobikisa bato na ndenge ya likamwisi, ata mpe kosalela basakoli na ye mpo na kosekwisa bato mosusu oyo bakufaki. (1 Bakonzi 17:17-24; 2 Bakonzi 4:17-20, 32-35) Lelo oyo, bato mosusu oyo bazali kobɛla bakoki komituna soki Nzambe akosalisa bango mpe báyoka malamu.
3-5. Yehova ná Yesu bazali na likoki ya kosala nini, mpe mituna nini tokotalela sikoyo?
3 Yehova azali na nguya ya kosalisa bato bázala nzoto malamu. Apesaki bato mosusu etumbu ya maladi, na ndakisa Farao na ntango ya Abrahama, mpe na nsima Miriame yaya ya Moize. (Ebandeli 12:17; Mitángo 12:9, 10; 2 Samwele 24:15) Apesaki mpe Bayisraele etumbu ya ‘maladi to bolɔzi’ ntango bazalaki lisusu sembo te epai na ye. (Kolimbola Mibeko 28:58-61) Na bantango mosusu, Yehova abatelaki basaleli na ye mpo bábɛla te. (Kobima 23:25; Kolimbola Mibeko 7:15) Kutu, abikisaki basusu kati na bango. Na ndakisa, abikisaki Yobo ntango abɛlaki makasi mpe alingaki kokufa.—Yobo 2:7; 3:11-13; 42:10, 16.
4 Tozali na kondima ete Yehova azali na nguya ya kobikisa baoyo bazali kobɛla. Yesu mpe akoki kobikisa bato oyo bazali kobɛla. Ntango azalaki awa na mabele, abikisaki bato oyo bazalaki kobɛla maladi lokola maba to maladi ya ndɛkɛ. Abikisaki bato oyo bakufá miso mpe baoyo bazalaki kokoka kotambola te to kotɛlɛma te. (Tángá Matai 4:23, 24; Yoane 9:1-7) Makamwisi wana elendisi biso tózela na mposa makasi makambo ya kokamwa oyo Yesu akosala na mokili ya sika. Na ntango wana, “moto moko te oyo afandi kuna akoloba: ‘Nazali na maladi.’”—Yisaya 33:24.
5 Kasi, soki tobɛli maladi moko ya makasi, tokoki nde kozela ete Yehova to Yesu bábikisa biso na ndenge ya likamwisi lelo oyo? Mpe, tosengeli kokanisa nini na likambo etali kopona lisalisi ya monganga?
TYELÁ YEHOVA MOTEMA NTANGO OZALI KOBƐLA
6. Biblia elobi nini mpo na makamwisi oyo bakristo ya siɛklɛ ya liboso bazalaki kosala?
6 Na siɛklɛ ya liboso, Yehova atyaki bakristo mafuta na elimo santu mpe apesaki basusu na bango likoki ya kosala makamwisi. (Misala 3:2-7; 9:36-42) Na ndakisa, bakokaki kobikisa bato mpe koloba na minɔkɔ ndenge na ndenge. (1 Bakorinti 12:4-11) Kasi na nsima, makamwisi wana esukaki, kaka ndenge Biblia esakolaki. (1 Bakorinti 13:8) Na yango, lelo oyo tokoki te kozela ete Nzambe asala likamwisi mpo na kobikisa biso to bato oyo tolingaka.
Yehova ayebi malamu maladi oyo basaleli na ye bazali kobɛla, mpe akobosana bango te
7. Ndenge nini Nzembo 41:3 ekoki kolendisa biso?
7 Kasi, soki ozali kobɛla, Yehova akobɔndisa yo mpe akosunga yo, ndenge asalaki mpo na basaleli na ye na ntango ya kala. Mokonzi Davidi akomaki boye: “Esengo na moto oyo azali kotya likebi na moto oyo azangá; na mokolo ya likama Yehova akobikisa ye. Yehova ye moko akokɛngɛla ye mpe akobatela ye na bomoi.” (Nzembo 41:1, 2) Ya solo, Davidi alingaki koloba te ete moto malamu oyo azalaki na ntango wana, oyo azalaki kotyela moto oyo azangá likebi, akokaki kokufa soki moke te. Kasi, ndenge nini Yehova akokaki kosalisa moto yango ya malamu? Davidi alimbolaki boye: “Yehova ye moko akosunga ye na mbeto ya maladi; okobongola mpenza mbeto na ye nyonso na boumeli ya maladi na ye.” (Nzembo 41:3) Yehova ayebi malamu maladi oyo basaleli na ye bazali kobɛla, mpe akobosana bango te. Akoki kopesa bango mpiko mpe bwanya. Yehova asalá mpe nzoto ya moto na likoki ya komibikisa yango moko.
8. Na kotalela Nzembo 41:4, Davidi asɛngaki Yehova asala nini mpo na ye ntango azalaki kobɛla makasi?
8 Na Nzembo 41, mokonzi Davidi alobeli ntango oyo abɛlaki makasi, alɛmbaki mpe atungisamaki. Emonani ete na ntango wana, mwana na ye Abisalome azalaki koluka kokóma mokonzi na esika na ye. Davidi azalaki kobɛla makasi, yango wana azalaki na likoki te ya kopekisa Abisalome. Ayebaki ete mikakatano oyo ekómelaki libota na ye ezalaki mpo na lisumu oyo asalaki ná Bata-seba. (2 Samwele 12:7-14) Na yango, asalaki nini? Abondelaki boye: “Ee Yehova, moniselá ngai boboto. Bikisá molimo na ngai, mpo nasaleli yo lisumu.” (Nzembo 41:4) Davidi ayebaki ete Yehova alimbisaki lisumu na ye, mpe atyelaki ye motema mpo asalisa ye na ntango azalaki kobɛla. Kasi Davidi azalaki nde kozela ete Yehova asala likamwisi mpo na kobikisa ye?
9. (a) Yehova asalaki nini mpo na mokonzi Hizikiya? (b) Mokonzi Davidi azalaki kozela ete Yehova asala nini mpo na ye?
9 Ezali solo ete ntango mosusu Nzambe abikisaka bato. Na ndakisa, ntango mokonzi Hizikiya alingaki kokufa, Yehova abikisaki ye. Mokonzi Hizikiya aumelaki lisusu mbula 15. (2 Bakonzi 20:1-6) Kasi, Davidi azelaki te ete Nzambe abikisa ye na ndenge ya likamwisi. Azalaki nde kozela ete Nzambe asalisa ye, kaka ndenge akokaki kosalisa “moto oyo azali kotya likebi na moto oyo azangá.” Davidi azalaki na boyokani malamu ná Yehova, yango wana akokaki kosɛnga Yehova abɔndisa ye mpe asalisa ye ntango azalaki kobɛla. Asɛngaki mpe ete nzoto na ye ezonga makasi mpe ayoka malamu. Biso mpe tokoki kosɛnga Yehova asalisa biso na ndenge wana.—Nzembo 103:3.
10. Nini ekómelaki Trofime mpe Epafrodite, yango eteyi biso nini?
10 Na siɛklɛ ya liboso, bakristo nyonso babikisamaki na ndenge ya likamwisi te, atako ntoma Paulo mpe bamosusu bazalaki na likoki ya kobikisa bato oyo bazalaki kobɛla. (Tángá Misala 14:8-10.) Ntoma Paulo abikisaki tata ya Publiusi, oyo azalaki na fiɛvrɛ mpe maladi mosusu ya makasi. “Abondelaki, atyelaki ye mabɔkɔ mpe abikisaki ye.” (Misala 28:8) Kasi, ntoma Paulo abikisaki te bato nyonso oyo ayebaki. Trofime, moko ya baninga na ye, akendaki elongo na ye na mobembo moko ya misionɛrɛ. (Misala 20:3-5, 22; 21:29) Ntango Trofime abɛlaki, ntoma Paulo abikisaki ye te. Yango wana, Trofime akataki mobembo elongo na Paulo mpe atikalaki na Milete tii ntango ayokaki malamu. (2 Timote 4:20) Epafrodite, moninga mosusu ya ntoma Paulo, abɛlaki mpe alingaki kokufa. Kasi, Biblia elobi te ete ntoma Paulo abikisaki ye.—Bafilipi 2:25-27, 30.
TOLI NINI OSENGELI KONDIMA?
11, 12. Makambo nini toyebi mpo na Luka, mpe ndenge nini asalisaki ntoma Paulo?
11 Luka azalaki monganga, mpe asalaki mobembo elongo na ntoma Paulo. (Misala 16:10-12; 20:5, 6; Bakolose 4:14) Emonani ete asalisaki ntoma Paulo mpe bato mosusu ntango bazalaki kobɛla na mibembo na bango ya misionɛrɛ. (Bagalatia 4:13) Kaka ndenge Yesu alobaki, “baoyo bazali kobɛla” bazalaka na mposa ya monganga.—Luka 5:31.
Tosengeli kokeba ntango moto moko apesi biso toli na oyo etali kozala nzoto malamu
12 Luka azalaki kaka te moto oyo alingaki kopesa bato toli mpo bázala nzoto malamu. Atángaki kelasi ya monganga. Biblia elobi te esika nini to ntango nini akɔtaki kelasi yango. Kasi elobi ete ntoma Paulo alobaki ete Luka atindelaki bandeko ya Kolose mbote. Na yango, ekoki kozala ete Luka akɔtaki kelasi ya monganga na Laodikia, engumba oyo ezalaki pene na Kolose. Lisusu, ntango Luka akomaki evanzile na ye mpe mokanda ya Misala, asalelaki elobeli ya minganga. Lokola azalaki monganga, alobelaki masolo mingi oyo Yesu abikisaki bato.
13. Makambo nini tosengeli kobosana te liboso ya kopesa to kondima toli moko na oyo etali kozala nzoto malamu?
13 Lelo oyo, ndeko moko te akoki kosala makamwisi mpe kobikisa biso. Kasi lokola basusu bazali na mposa ya kosalisa biso, bakoki kopesa biso toli ata soki tosɛngi bango yango te. Ya solo, batoli mosusu ezalaka mabe te. Na ndakisa, ntoma Paulo apesaki Timote toli ete amɛlaka mwa vinyo. Timote azalaki na maladi ya estoma, mbala mosusu mpo azalaki komɛla mai oyo ezalaki pɛto te. * (Talá maloba na nse ya lokasa.) (Tángá 1 Timote 5:23.) Kasi tosengeli kokeba. Ndeko moko akoki koluka kondimisa biso ete tósalela nkisi moko boye ya monganga to nkasa ya nzete moko to mpe tólya to tóboya kolya biloko mosusu. Akoki koyebisa biso ete esalisaki moto moko ya libota na ye oyo azalaki na maladi oyo biso tozali na yango. Kasi yango elingi koloba te ete ekosalisa mpe biso. Tosengeli kobosana te ete ata soki bato mingi bazali kosalela nkisi moko to mayele moko ya minganga, likama ekoki kaka kobima.—Tángá Masese 27:12.
SALELÁ BOSOSOLI
14, 15. (a) Bato ya ndenge nini tosengeli kokeba na bango? (b) Liteya nini tokoki kozwa na Masese 14:15?
14 Biso nyonso tolingaka kozala nzoto malamu mpo tósepela na bomoi mpe tósala mosala makasi mpo na Yehova. Kasi tozali bato ya kozanga kokoka, yango wana ata soki tosali nini tokobɛla kaka. Soki tobɛli, ekoki kozala na ndenge mingi ya komisalisa, mpe tozali na lotomo ya kopona oyo tolingi. Nzokande, bibongiseli mosusu mpe bato mosusu bakoki koloba ete bazwi nkisi oyo ekosalisa maladi na biso. Basalaka bongo mpo balingi kozwa mbongo mingi. Bakoki koloba ete bato mingi basalelaki nkisi yango mpe babikaki. Soki tozali kobɛla, tokoki kozala na mposa ya komeka nkisi nyonso oyo ekoki kosalisa biso tóyoka malamu mpe tózala na bomoi ya molai. Kasi tosengeli kobosana te toli oyo ya Liloba ya Nzambe: “Moto nyonso oyo azangi mayele andimaka liloba nyonso, kasi moto ya ekɛngɛ atyaka likebi na matambe na ye.”—Masese 14:15.
Tosengeli kosalela bososoli mpe kozala ekɛngɛ mpo na makambo oyo tosengeli kondima
15 Soki tozali ekɛngɛ, to tozali na bwanya, tokokeba liboso ya kondima toli oyo bapesi biso, mingimingi soki moto oyo apesi biso yango azwá formasyo ya makambo ya monganga te. Tokoki komituna boye: ‘Alobi ete vitamini oyo, nzete oyo, to bilei oyo esalisá bato mosusu, kasi nini endimisi ngai ete esalisaki bango mpenza? Ata soki esalisaki bato mosusu, ndenge nini nayebi ete ekosalisa mpe ngai? Nasengeli naino kolukaluka na mozindo mpe kosolola na bato mosusu oyo bazwá formasyo ya malamu mpo na kosalisa maladi oyo nazali na yango?’—Kolimbola Mibeko 17:6.
16. Makambo nini tosengeli kotalela ntango tozali kozwa ekateli mpo na lisalisi ya monganga?
16 Ntango tozali kozwa ekateli ya kopona ekzamɛ oyo tokosala to lisalisi ya monganga oyo tokondima, tosengeli kozala na “makanisi malamu,” to kosalela bososoli. (Tito 2:12) Kosala bongo ezali na ntina, mingimingi soki ekzamɛ to lisalisi yango ya monganga eyebani mpenza te. Moto yango akoki kolimbola ndenge oyo ekzamɛ to lisalisi yango ekosala na nzoto na biso? Ndimbola na ye ezali mbilingambilinga? Minganga mingi bandimi ete ekzamɛ to lisalisi yango ekoki kobikisa bato? (Masese 22:29) Mbala mosusu moto moko akoki koyebisa biso ete lisalisi yango ya sika euti na mboka moko ya mosika mpe minganga mosusu bayebi yango naino te. Kasi ezali na makambo oyo endimisi biso ete lisalisi wana ezalaka? Bato mosusu bakoki ata kopesa lisalisi ya monganga oyo ezali kosalela biloko ya sekele to nguya moko oyo eyebani te. Yango ekoki mpenza kozala likama. Kobosana te ete Nzambe akebisi biso tósalela te nguya ya bilimo mabe to misala ya maji.—Kolimbola Mibeko 18:10-12; Yisaya 1:13.
“BÓTIKALA MALAMU!”
17. Mposa nini biso nyonso tozalaka na yango?
17 Lisangani ya mikóló-bakambi na siɛklɛ ya liboso etindaki mokanda na masangá mpo na koyebisa bandeko makambo mosusu oyo basengelaki koboya. Na nsuka ya mokanda yango, lisangani ya mikóló-bakambi ekomaki boye: “Soki bomibateli malamumalamu na makambo wana, bokozala malamu. Bótikala malamu!” (Misala 15:29) Atako maloba ya nsuka ezalaki kaka ndenge ya koloba ete bótikala malamu, ezali kokundwela biso ete ezali mabe te kolinga kozala nzoto malamu.
18, 19. Makambo nini tozali kozela na motema moko na mokili ya sika?
18 Lokola tozali bato ya kozanga kokoka, tobɛlaka kaka. Mpe ntango tobɛli, tozelaka te ete Yehova abikisa biso na ndenge ya likamwisi. Kasi, tokoki kozela ntango oyo Nzambe akobikisa biso mpo na libela na mikolo ezali koya. Na Emoniseli 22:1, 2, ntoma Yoane alobelaki “mai ya bomoi” mpe “banzete ya bomoi” oyo ekobikisa moto nyonso. Yango elimboli te ete ezali na nkasa ya nzete moko boye oyo tokoki kosalela yango lelo to na mokili ya sika mpo tóbika. Ezali kolobela nde bibongiseli nyonso oyo Yehova mpe Yesu bakozwa mpo tózala na bomoi ya seko.—Yisaya 35:5, 6.
19 Tozali kozela na motema moko ntango wana ya malamu. Kasi sikoyo, tondimi ete Yehova alingaka mokomoko na biso mpe ayebi ndenge toyokaka ntango tozali kobɛla. Lokola Davidi, biso mpe tozali na kondima ete soki tobɛli, Yehova akosundola biso te. Akosalisa baoyo nyonso bazali kotikala sembo epai na ye.—Nzembo 41:12.
^ par. 13 Buku moko (The Origins and Ancient History of Wine) elobi ete bato ya siansi bamoni ete typhoïde mpe bamikrobe mosusu ya mabe ekufaka nokinoki soki esangani na vinyo.


text:
TÓTALELA MAKAMBO YA KALA
Hérodote
BOMOI ezalaki ndenge nini na bankóto ya bambula oyo eleki? Mimeseno nini bato bazalaki na yango? Arkeoloji ekoki kopesa biyano, kasi nyonso te. Mpo na koyeba makanisi ya bato ya kala, ebongi kozala na makomi ya moto moko oyo azalaki wana mpe akomaki istware ya makambo ya ntango na bango. Moto yango ezali Hérodote oyo azalaki na bomoi eleki sikoyo bambula soki 2 400, azalaki Mogrɛki mpe moto ya istware ya siɛklɛ ya mitano liboso ya ntango na biso. Titre ya buku na ye ezalaki: Histoires.
Hérodote abandaki kokoma bantina oyo Bagrɛki bazalaki kobunda mpe mingimingi bantina ya bitumba ya Baperse na mobu 490 mpe 480 liboso ya ntango na biso oyo esalemaki ntango azalaki mwana moke. Longola yango, akomaki mpe makambo nyonso oyo amonaki, oyo etalaki ekólo mokomoko oyo Baperse babundisaki.
ASUKAKI KAKA NA ISTWARE TE
Hérodote azalaki mokomi monene. Amipesaki mpenza na kokoma, ata mpe makambo ya mikemike oyo amonaki ete esengeli mpo istware na ye ezala mobimba. Makambo oyo Hérodote akomaki ekamwisaka mpenza mpo asalelaki te mikanda ya Leta oyo elobelaki istware ya makambo oyo ezalaki kosalema mpo mikanda ya ndenge wana ezalaki mpenza te.
Na ntango wana, bato mingi bazalaki komipesa na kokoma istware te, bazalaki kaka kosala bamonima mpe kokoma likoló na yango makambo ya lokumu oyo esalemaki. Esɛngaki Hérodote asalela miso, masolo ya bonkɔkɔ mpe litatoli ya bato mosusu oyo eyokani na makambo oyo alingaki kokoma. Hérodote asalaki mibembo mingi mpo na kozwa bansango. Akolaki na Halicarnasse, mboka oyo Bagrɛki bakonzaki (oyo babengaka lelo Bodrum, na sudi ya Turquie) mpe atambolaki na bisika mingi ya Grèce.
Hérodote asalaki mibembo mingi mpo na kozwa bansango
Atambolaki na nɔrdi tii na Mbu ya Moindo mpe Scythie, esika oyo babengaka lelo Ukraine, atambolaki mpe na sudi tii na Palestine mpe na nɔrdi ya Ezipito. Emonani ete na ɛsti, akómaki na Babilone mpe na nsuka ya bomoi na ye ekoki kozala ete afandaki na wɛsti, na mboka oyo Bagrɛki bazalaki kokonza, oyo ezali lelo na sudi ya Italie. Na bisika nyonso oyo atambolaki, asalelaki miso mpe mituna mpo na kozwa bansango epai ya bato oyo amonaki ete bazali na bansango oyo ebongi mpenza kotyela motema.
HÉRODOTE AKOMAKI MAKAMBO NDENGE EZALAKI
Makambo oyo Hérodote akomaki ezalaki mpenza bongo? Na kotalela bamboka oyo akendaki mpe makambo oyo amonaki na miso, balobaka ete ayebaki mpenza makambo yango malamu. Ndenge oyo alobelaki likambo mokomoko oyo eyebanaki te na Grèce; na ndakisa ndenge bato ya Scythie bazalaki kosala ntango bazali kokunda mokonzi to ndenge bato ya Ezipito bazalaki kokaukisa nzoto ya moto mpo epɔla te, ekokani mwa moke na oyo bato ya arkeoloji bamonaki. Balobaka ete bansango mingi oyo abatelaki mpo na Ezipito “ezali na ntina mingi koleka makambo nyonso oyo ekomamaki na ntango ya kala mpo na ekólo yango.”
Ata bongo, mbala mingi ezalaki kosɛnga ete Hérodote asalela kaka litatoli oyo ebongaki mpenza te kotyela yango motema. Longola yango, bato ya ntango na ye bazalaki kondima ete banzambe ya bapakano bazalaki kokɔta na makambo ya bato. Na yango, makambo nyonso te oyo akomaki elandaki mibeko etali ndenge ya kokoma istware lelo oyo. Ata bongo, Hérodote asalaki nyonso mpo na kokesenisa makambo ya solo na masapo. Alobaki polele ete andimaki te makambo nyonso oyo bayebisaki ye. Alobaki bongo nsima ya kotalela malamumalamu bisika oyo azwaki bansango yango mpe akokanisaki yango.
Emonani ete buku Histoires ezali buku oyo Hérodote akomaki na bomoi na ye mobimba. Na kotalela bisaleli oyo azalaki na yango, asalaki mosala monene mpenza.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kobima 17:1-16
17 Mpe liyangani mobimba ya bana ya Yisraele elongwaki na esobe ya Sine+ mpe esalaki mobembo ndambondambo, oyo basalaki na kolanda etinda ya Yehova,+ mpe bakendaki kotya kaa na Refidime.+ Kasi mai ezalaki te mpo bato bámɛla.2 Mpe bato babandaki koswanisa Moize mpe koloba ete:+ “Pesá biso mai mpo tómɛla.” Kasi Moize alobaki na bango ete: “Mpo na nini bozali koswanisa ngai? Mpo na nini bozali kaka komeka Yehova?”+3 Mpe kuna bato bazalaki kaka na mposa ya mai, mpe bato bakobaki koimaima mpo na Moize mpe koloba ete: “Mpo na nini obimisi biso na Ezipito mpo na koboma biso ná bana na biso mpe bibwɛlɛ na biso na mposa ya mai?”+4 Nsukansuka Moize abelelaki Yehova ete: “Nakosala nini na bato oyo? Etikali moke bábamba ngai mabanga!”+5 Bongo Yehova alobaki na Moize ete: “Leká liboso ya bato+ mpe kamatá bato mosusu kati na mikóló ya Yisraele bázala elongo na yo mpe kamatá lingenda na yo oyo obɛtaki na yango Ebale Nile.+ Kamatá yango na lobɔkɔ na yo mpe osengeli kotambola.6 Mpe talá! nakotɛlɛma liboso na yo kuna likoló ya libanga na Horebe. Mpe osengeli kobɛta libanga, mpe mai esengeli kobima na yango, mpe bato bakomɛla yango.”+ Na yango, Moize asalaki bongo na miso ya mikóló ya Yisraele.7 Bongo apesaki esika yango nkombo Masa+ mpe Meriba,+ mpo na koswanisa oyo bana ya Yisraele baswanisaki Moize mpe mpo bamekaki Yehova,+ na ndenge bazalaki koloba ete: “Yehova azali kati na biso to te?”+8 Mpe Baamaleke+ bayaki kobunda na Yisraele na Refidime.+9 Na yango Moize alobaki na Yosua ete:+ “Ponelá biso mibali mpe bimá,+ bundá na Baamaleke. Lobi ngai moko nakotɛlɛma na nsɔngɛ ya ngomba moke, nakozala na lingenda ya Nzambe ya solo na lobɔkɔ na ngai.”+10 Bongo Yosua asalaki kaka ndenge Moize alobaki na ye,+ mpo na kobunda na Baamaleke; mpe Moize, Arona mpe Hure+ bamataki na nsɔngɛ ya ngomba moke.11 Mpe esalemaki boye: ntango Moize azalaki kotombola lobɔkɔ na ye, Bayisraele bazalaki kolonga;+ kasi ntango azalaki kokitisa lobɔkɔ na ye, Baamaleke bazalaki kolonga.12 Ntango mabɔkɔ ya Moize ekómaki kilo, bazwaki libanga mpe batyaki yango na nse na ye, mpe afandaki likoló na yango; mpe Arona ná Hure basimbaki mabɔkɔ na ye, mosusu epai oyo mpe mosusu epai oyo, mpo mabɔkɔ na ye etikala ngwi tii moi ekolala.13 Na yango Yosua alongaki Amaleke ná bato na ye na mopanga.+14 Sikoyo Yehova alobaki na Moize ete: “Komá likambo oyo na buku+ mpo ezala ekaniseli mpe yebisá yango na matoi ya Yosua ete: ‘Nakolongola mpenza Baamaleke na nse ya lola mpe bakokanisama lisusu te.’”+15 Mpe Moize atongaki etumbelo mpe apesaki yango nkombo Yehova-nisi,16 mpe alobaki ete: “Mpo lobɔkɔ etɛmɛli kiti ya bokonzi+ ya Yah,+ Yehova akobunda etumba ná Amaleke bileko na bileko.”+


text:
Ozwi Bomoi bwa Seko?
Motuna: Ozwi Bomoi bwa Seko?
Eyano: Bibilia ezali kolakisa polele nzela eye ememaka na bomoi bwa seko. Yambo, tosengeli kokitola ete tosumukaki na Nzambe: “Mpo banso basumukaki mpe bazangi nkembo ya Nzambe” (Baloma 3:23). Tosalaki banso makambo maye masepelisaki Nzambe te, maye masali ete tolongobani na etumbu. Lokola nsuka ya masumu ma biso manso ezali likambo ya botomboki na Nzambe moko ya seko, bobele etumbu moko ya seko ekoki na biso. "Lifuta ya masumu ezali liwa, kasi likabo lya Nzambe ezali bomoi bwa seko o nzela ya Yesu Klisto Nkolo wa biso" (Baloma 6:23).
Nzokande, Yesu Klisto, oyo azanga lisumu (1 Petelo 2:22), Mwana ya seko wa Nzambe akomaki moto (Yoane 1:1, 14) mpe akufaki mpo ya kofuta nyongo ya etumbu na biso. "Nzambe alakisaki bolingo bwa Ye mpo na biso na eye: wana ezalaki biso naino basumuki, Klisto akufaki mpo ya biso " (Baloma 5:8). Yesu Klisto akufaki na ekulusu (Yoane 19:31-42), kokamataka etumbu eye elongobanaki na biso (2 Bakolinti 5:21). Mikolo misato nsima Asekwaki uta na bakufi (1 Bakolinti 15:1-4), kolakisaka elonga na Ye likolo lya lisumu mpe liwa. "Na boboto monene bwa Ye Apesaki biso mbotama ya sika na elikya moko ya bomoi o nzela ya bosekwi bwa Yesu Klisto uta na bakufi " (1 Petelo 1:3).
Na bondimi, tosengeli kobongola makanisi ma biso mpo na eye etali Klisto- nani ezali Ye, Asalaki nini, mpe ntina nini – mpo ya lobiko (Misala 3:19). Soki toti bondimi bwa biso na Ye, kotiaka motema mwa biso na liwa lya Ye na ekulusu mpo ya kofuta masumu ma biso, tokolimbisama mpe tokozwa elako ya bomoi bwa seko na lola. "Mpo Nzambe alingaki mingi mokili ete Apesaki Mwana se moko wa ye ete moto nyonso oyo andimi ye akufa te kasi azwa bomoi bwa seko" (Yoane 3:16). "Soki otatoli na monoko mwa yo ete, ‘Yesu azali Nkolo,’ mpe ondimi na motema mwa yo ete Nzambe asekwisaki Ye uta na bakufi, okobikisama" (Baloma 10:9). Bondimi yango moko na mosala mokokisami mwa Klisto na ekulusu ezali bobele nzela ya solo na bomoi bwa seko! “Mpo ezali na ngolu nde obikisami, o nzela ya bondimi – mpe eye na bokasi bwa yomei te, ezali likabo lya Nzambe-na misala te, ete moto moko abeta ntolo te"(Efeso 2:8-9).
Soki olingi kondima Yesu Klisto lokola Mobiki wa yo, emekoleli ya losambo ezali awa. Bomikundola ete, kolobaka maloba ma losambo loye soki mpe losambo mosusu ekobikisa yo te. Ezali bobele kotiela Klisto motema nde ekoki kobikisa yo uta na masumu. Losambo oyo ezali bobele yoko nzela ya kolakisa na Nzambe bondimi bwa yo na Ye mpe kotonda Ye mpo ya kopesa lobiko mpo na yo. "Nzambe, nayebi ete nasumuki na yo mpe nalongobani na etumbu. Kasi Yesu Klisto akamataki etumbu eye elongobani na ngai mpo ete o nzela ya bondimi na Ye nakoka kolimbisama. Natieli Yo motema mpo na lobiko. Natondi Yo mpo na ngolu mpe bolimbisi bwa yo ya kokamwa – likabo lya bomoi bwa seko! Amene!"
Esili yo kozwa mokano na ntina ya maye otangi awa? Soki bongo, tosengi onyata likolo ya molongo wapi ekomami awa na nse "Nandimi Klisto lelo oyo".
Zonga na lokasa ya boyambi na Lingala
Ozwi Bomoi bwa Seko?


text:
Boléro ya déploiement ya Libala
Référence : http://www.mbokamosika.com/article-la-selection-musicale-d-une-ceremonie-de-mariage-71468867.html
Boléro ya déploiement ya Libala.
Tango nazalaka na 8/9 ans, Mama amemaka ngai na libala ya kulutu moko ya libota. Libala yango esalemaka na Bar Air Mabanga, na coin ya Port Franqui(?) na bala bala ya libota Botomba. Esika yango ezali na lelo oyo. Toiture ya bar ezali bobele ndenge ezalaka na eleko wana. nabosanaka te, porte n'ango ezalaka monene pe etalaka ngambo ya "prince".
Ba invités lokola ngai na mama-nayebi te soki Tata akendaka wapi- batandamaki ngambo na ngambo, pe esika ya bato babalanaki epesaki mokobgo epai ya bakulutu Libanga-Pierre Botomba.
Miziki ezalaki kobetama na "ECODIS" ya kafu-kafu. Wana biso banso miso se epai ya porte, epai wapi, muasi akokota, alors que Mobali asi avandaki. nabosanaka te, ndenge alataka "Redingote" ya moindo na ba gands ya pembe. Epai na epai, bato bangelaki. Mama na ngai alataki "Kita", ngai moko nabetaki Kupe ya bretelle Tata atongelaki ngai. na makolo sandale tosombaki na Bata (epai ya Malata Loko azalaki komekisa biso sapato).
Tango mua pokwa ebandi kokota, epai ya ECODIS, batindi "Joujou Zena" ya Rochereau, mbala moko epai ya porte ya Bar, Muasi na bafilles pe garçons d'honneur batandami. babandi "dépoiement". tala bango monzele epai, rythme ya Joujou Zena epai, bakotambola na lolenge ya déploiement. Nzela na bango babongisaki kitoko. Na mémoire na ngai ya bomuana, ezalaki suka na malinga. premier tour, baleki na Joujou Zena, mobali atelemi, kasi wapi; muasi aleki azongi epai awutaki ye na ba filles pe garçons d'honneur na ye. Sima moke, bango wana bazongi na boléro ya Kwamy. Lokuta mabe te, nayebi lisusu maloba n'ango te. Peut être qu'ezalaki BBB to loyembo mosusu. Wana pe malinga mabonguani, ekomi tango ya Odemba, mibali lokolo na bango, basi pe ya bango lokolo. maboko matoki po na kokumisa bango tii esika bakomisi muasi liboso ya molongani na ye. na tango elombe apesi "bess", yoka mololo na kiyeki yeki.
Sima na yango bamama na lingomba na bango batelemi, babuaki lolaka: "banani wana bokoya oo bakongenga e, lokola Mama Tété ee". bango pe bakati malinga. Sima n'ango bakaboli bileyi:loso, madesu, pondu, kwanga to soso, nionso ezalaki.
Nayebi lisusu tango nini tozongaki te. mama atiaki ngai na mokongo, kasi butui wana nionso na moto na ngai, loyembo se ya Rochereau Joujou Zena. Lelo lisusu, soki nayoki nzembo wana, suki na ngaio etelemaka. seul regret po na ngai: tango ngai nabali-na 1984-makambo ya Déploiement esi esila. Mais babetelaki ngai Joujou Zena po nasepela. Alors libala ezanga boléro, ezanga Joujou Zena, est-ce que ekoki kokende mosika?*
*libala wana tii lelo ezali.
Muan’a Mangembo
Bholen, muana ya mama Helena, par Bholen et le Négro-Succès


text:
Komelá biso
Tozali na esengo ya kosalisa bato oyo basepelaka na Biblia to na mosala na biso na mokili mobimba. Finá esika moko oyo olingi awa na nse mpo na kokutana na Batatoli ya Yehova ya mboka na bino.
Luká dati mpe esika oyo basalaka Ekaniseli ya liwa ya Yesu mbula na mbula
Luká esika Batatoli ya Yehova bakosala liyangani moko monene
Bengá na telefone to komelá biso na baadrɛsi oyo ezali wana na nse
Hongrie
Magyarországi Jehova Tanúi
BUDAPEST
Pf 20
H-1631
HONGRIE
+36 1-401-1100
Ngonga ya mosala
Lundi tii Vendredi
8:00 tii 17:00


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Samwele 19:1-43
19 Na nsima, bapesaki Yoabe nsango ete: “Talá! Mokonzi azali kolela, mpe azali se kolela Abisalome.”+2 Bongo na mokolo yango, lobiko ekómaki nde kolela epai ya bato nyonso, mpamba te na mokolo yango, bato bayokaki nsango ete: “Mokonzi ayoki mpasi mpo na mwana na ye.”3 Mpe na mokolo yango, bato bakómaki kokɔta na engumba+ na kobombana, kaka ndenge bato bazongaka na kobombana ntango bayoki nsɔni mpo bakimi etumba.4 Mpe mokonzi ye moko amizipaki elongi, mpe mokonzi azalaki se koganga na mongongo makasi ete: “Mwana na ngai Abisalome! Abisalome, mwana na ngai, mwana na ngai!”+5 Nsukansuka, Yoabe akɔtaki epai ya mokonzi, na ndako, mpe alobaki ete: “Lelo oyokisi elongi ya basaleli na yo nyonso nsɔni, baoyo babikisi molimo na yo lelo,+ ná molimo ya bana na yo ya mibali+ mpe ya bana na yo ya basi,+ ná molimo ya basi na yo+ mpe molimo ya bamakango na yo,+6 na ndenge olingi baoyo bazali koyina yo mpe oyini baoyo bazali kolinga yo; mpo lelo oyebisi polele ete bakonzi ná basaleli bazali mpamba na miso na yo, mpamba te nayebi mpenza lelo ete soki Abisalome kaka azalaka na bomoi mpe biso bamosusu nyonso tókufaka lelo, mbɛlɛ ezali malamu na miso na yo.7 Bongo sikoyo, tɛlɛmá, bimá mpe lobá polele na mitema+ ya basaleli na yo, mpo, na nkombo ya Yehova, nalapi ndai ete soki obimi te, ata moto moko te akofanda elongo na yo na butu ya lelo;+ mpe ya solo, yango ekozala mabe mpo na yo koleka mpasi nyonso oyo ekómelá yo banda bolenge na yo tii sikoyo.”8 Na yango, mokonzi atɛlɛmaki mpe afandaki na porte,+ mpe bapesaki bato nyonso nsango ete: “Mokonzi ye wana afandi na porte.” Bongo bato nyonso babandaki koya liboso ya mokonzi.Nde Yisraele, basilaki kokima moto na moto na ndako na ye.+9 Mpe bato nyonso bakómaki koswana kati na mabota nyonso ya Yisraele mpe balobaki ete: “Mokonzi nde abikisaki biso na lobɔkɔ ya banguna na biso,+ mpe ye nde abikisaki biso na lobɔkɔ ya Bafilistia; bongo sikoyo akimi mboka mpo na Abisalome.+10 Mpe ye Abisalome, oyo totyaki mafuta mpo azala mokonzi na biso,+ akufi na etumba.+ Bongo sikoyo, mpo na nini bozali kosala eloko te mpo na kozongisa mokonzi?”+11 Nde Mokonzi Davidi atindaki maloba epai ya banganga-nzambe Zadoke+ ná Abiatare+ ete: “Bóloba na mikóló ya Yuda+ boye: ‘Mpo na nini bózala bato ya nsuka mpo na kozongisa mokonzi na ndako na ye, awa liloba ya Yisraele mobimba ekómeli mokonzi na ndako na ye?12 Bino bozali bandeko na ngai; bozali makila* moko na ngai.+ Bongo mpo na nini bózala bato ya nsuka mpo na kozongisa mokonzi?’13 Mpe bóloba na Amasa boye:+ ‘Yo ozali mokuwa na ngai mpe mosuni na ngai te? Na yango, tiká Nzambe asala ngai bongo mpe abakisa yango+ soki okómi te mokonzi ya basoda liboso na ngai libela, na esika ya Yoabe.’”+14 Mpe abendaki mitema ya mibali nyonso ya Yuda, lokola moto moko,+ bongo batindelaki mokonzi liloba ete: “Zongá, yo ná basaleli na yo nyonso.”15 Mpe mokonzi abandaki kozonga tii akómaki na Yordani. Nzokande Yuda, bayaki na Gilgale+ mpo na kokende kokutana na mokonzi, mpo bákatisa mokonzi Yordani.16 Bongo Shimei,+ mwana ya Gera,+ Mobenyamina, oyo azalaki moto ya Bahurime,+ asalaki nokinoki mpe akitaki elongo na mibali ya Yuda mpo na kokutana na Mokonzi Davidi.17 Mpe bato nkóto moko (1 000) ya Benyamina bazalaki elongo na ye. (Bakisa mpe Ziba,+ mosaleli ya ndako ya Saulo, mpe bana na ye ya mibali zomi na mitano,+ ná basaleli na ye ntuku mibale [20] bazalaki elongo na ye, mpe basalaki nyonso mpo na kokóma na Yordani liboso ya mokonzi.18 Mpe akatisaki na esika bakatisaka mai na makolo+ mpo na kolekisa bato ya ndako ya mokonzi na ngámbo mosusu mpe kosala oyo emonanaki malamu na miso na ye.) Mpe Shimei mwana ya Gera akweaki liboso ya mokonzi ntango alingaki kokatisa Yordani.+19 Bongo alobaki na mokonzi boye: “Nkolo na ngai atángela ngai libunga te mpe kokanisa te mabe oyo mosaleli na yo asalaki+ na mokolo oyo nkolo na ngai mokonzi abimaki na Yerusaleme, mpo mokonzi atya yango na motema+ na ye.20 Mpo mosaleli na yo ayebi malamu ete ngai nde moto nasalaki lisumu; yango wana, nayei lelo moto ya liboso na ndako mobimba ya Yozefe+ mpo na kokita mpe kokutana na nkolo na ngai mokonzi.”21 Na mbala moko Abishai,+ mwana ya Zeruya,+ ayanolaki mpe alobaki ete: “Shimei asengeli nde kobomama mpo na yango te, na ndenge alakelaki mabe moto oyo Yehova atye mafuta?”+22 Kasi Davidi alobaki ete: “Ngai na bino likambo nini,+ bino bana ya Zeruya, mpo bótɛmɛla+ ngai lelo? Lelo mpenza moto abomama na Yisraele?+ Mpo nayebi nde malamu te ete lelo nazali mokonzi ya Yisraele?”23 Bongo mokonzi alobaki na Shimei: “Okokufa te.” Mpe mokonzi alapelaki ye ndai.+24 Mefiboshete,+ nkɔkɔ ya Saulo, akitaki kokutana na mokonzi; mpe abongisaki makolo na ye te,+ abongisaki monzomba na ye te,+ asukolaki mpe bilamba na ye te banda mokolo oyo mokonzi akendaki tii mokolo oyo azongaki na kimya.25 Mpe esalemaki boye: ntango akómaki na Yerusaleme mpo na kokutana na mokonzi, mokonzi alobaki na ye ete: “Mpo na nini okendaki na ngai te, Mefiboshete?”26 Na yango, ye alobaki ete: “Nkolo na ngai mokonzi, mosaleli na ngai+ nde akosaki ngai. Mpo mosaleli na yo alobaki ete: ‘Namikangisela kiti ya mpunda na ngai ya mwasi mpo natambola na yango mpe nakende elongo na mokonzi,’ mpamba te mosaleli na yo azali motɛngumi.+27 Bongo ye akoselaki+ mosaleli na yo makambo epai ya nkolo na ngai mokonzi. Kasi nkolo na ngai mokonzi azali lokola anzelu+ ya Nzambe ya solo, boye, salá oyo emonani malamu na miso na yo.28 Mpamba te, na miso ya nkolo na ngai mokonzi, bato nyonso ya ndako ya tata na ngai balingaki kozala kaka bato moko oyo basengeli kokufa, nzokande otyaki mosaleli na yo na kati ya bato oyo balyaka na mesa na yo.+ Bongo lotomo nini nazali na yango lisusu mpo nakoba kolelela+ mokonzi?”29 Kasi mokonzi alobaki na ye: “Mpo na nini ozali se kobimisa maloba na yo wana? Ngai nalobi: Yo ná Ziba bókabola bilanga yango.”+30 Na yango, Mefiboshete alobaki na mokonzi ete: “Azwa kutu yango nyonso,+ awa nkolo na ngai mokonzi azongi na kimya na ndako na ye.”31 Mpe Barazilai+ Mogileade autaki na Rogelime, akiti mpo aleka na ngámbo ya Yordani elongo na mokonzi, mpo atika ye na nzela, tii na Yordani.32 Nzokande Barazilai azalaki mobange mpenza, azalaki na mbula ntuku mwambe (80);+ ye nde apesaki mokonzi biloko ya kolya ntango azalaki kofanda na Mahanaime,+ mpo azalaki moto monene mpenza.+33 Na yango, mokonzi alobaki na Barazilai ete: “Yo, katisá elongo na ngai mpe nakopesa yo mpenza biloko ya kolya elongo na ngai na Yerusaleme.”+34 Kasi Barazilai alobaki na mokonzi ete: “Mikolo ya mbula ya bomoi na ngai etikali boni mpo namata elongo na mokonzi na Yerusaleme?35 Nazali na mbula ntuku mwambe (80) lelo oyo.+ Nakoki nde kokesenisa malamu ná mabe, to mosaleli na yo akoki nde koyoka elɛngi oyo nalei mpe oyo namɛli,+ to nakoki nde koyoka+ lisusu mongongo ya bayembi ya mibali mpe ya basi?+ Boye mpo na nini mosaleli na yo akómela lisusu nkolo na ngai mokonzi kilo?+36 Mpo ezali kaka na mwa ntaka moke tii na Yordani nde mosaleli na yo akokaki kokende na mokonzi, bongo mpo na nini mokonzi azongisela ngai mbano+ ya boye?37 Nabondeli yo, tiká mosaleli na yo azonga, mpe tiká ngai nakufa+ na engumba na ngai, pene na lilita ya tata na ngai ná mama na ngai.+ Kasi mosaleli na yo Kimehame+ ye oyo. Akatisa elongo na nkolo na ngai mokonzi; mpe yo, salelá ye oyo emonani malamu na miso na yo.”38 Na yango, mokonzi alobaki ete: “Kimehame akokatisa elongo na ngai, mpe ngai nakosalela ye oyo emonani malamu na miso na yo; mpe nyonso oyo okopona kosɛnga ngai, nakosalela yo yango.”39 Bongo bato nyonso babandaki kokatisa Yordani, mpe mokonzi akatisaki; kasi mokonzi apwɛpwaki+ Barazilai mpe apambolaki+ ye; nsima na yango, Barazilai azongaki na esika na ye.40 Ntango mokonzi akatisaki, akei na ngámbo ya Gilgale,+ Kimehame akatisaki elongo na ye, ná bato nyonso ya Yuda, bakisa mpe ndambo ya bato ya Yisraele, mpo bákatisa mokonzi.41 Bongo talá! Mibali nyonso ya Yisraele bazalaki koya epai ya mokonzi, mpe balobaki na mokonzi ete: “Mpo na nini+ bandeko na biso, mibali ya Yuda, bayibi yo mpo bákatisa mokonzi Yordani,+ ye ná bato ya ndako na ye, ná bato nyonso ya Davidi elongo na ye?”42 Na yango, mibali nyonso ya Yuda bayanolaki mibali ya Yisraele ete: “Mpo mokonzi azali moto ya libota na biso mpenza;+ bongo mpo na nini bosiliki na likambo yango? Tolei nde ata eloko na motó ya mokonzi, to bamemeli biso nde likabo?”43 Kasi mibali ya Yisraele bayanolaki mibali ya Yuda mpe balobaki ete: “Na bokonzi,+ tozali na biteni zomi, boye ata na makambo oyo etali Davidi, tozali na lotomo koleka bino. Bongo mpo na nini botyoli biso, mpe mpo na nini likambo na biso eyaki liboso+ te ete biso tózongisa mokonzi na biso?” Kasi liloba ya mibali ya Yuda ezalaki makasi mingi koleka liloba ya mibali ya Yisraele.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 78:1-72
Maskile. Ya Asafe.+78 Ee bato na ngai, bótya litoi na mobeko na ngai;+Bósembola litoi na maloba ya monɔkɔ na ngai.+2 Nakofungola monɔkɔ na ngai na liloba ya lisese;+Nakosopa basambole ya kala,+3 Oyo toyoki mpe toyebi,+Mpe oyo batata na biso bayebisi biso;+4 Oyo tokobombela bana na bango te,+Tokoyebisa yango libota oyo ekoya,+Masanzoli ya Yehova mpe makasi na ye+Mpe misala na ye ya kokamwa oyo asali.+5 Mpe abandaki kotɛlɛmisa eloko ya kokanisa na Yakobo,+Mpe atyaki mobeko na Yisraele,+Mitindo oyo apesaki bankɔkɔ na biso,+Mpo na koyebisa yango bana na bango;+6 Mpo libota oyo ekoya, bana oyo bakobotama, báyeba yango,+Mpo bátɛlɛma mpe báyebisa yango na bana na bango,+7 Mpe mpo bátyela Nzambe ye moko motema+Mpe bábosana te misala ya Nzambe,+ kasi bátosa mitindo na ye.+8 Mpe basengeli te kokóma lokola bankɔkɔ na bango,+Libota ya motó makasi mpe ya botomboki,+Libota ya bato oyo babongisaki motema na bango te+Mpe oyo Nzambe atyelaki elimo na bango motema te.+9 Bana ya Efraime, bato ya litimbo,+ atako bazalaki na bibundeli,Bazongaki nsima na mokolo ya etumba.+10 Babatelaki kondimana ya Nzambe te,+Mpe baboyaki kotambola na mobeko na ye.+11 Babandaki mpe kobosana misala na ye+Mpe misala na ye ya kokamwa oyo amonisaki bango.+12 Asalaki makambo ya kokamwa na miso ya bankɔkɔ na bango+Na mokili ya Ezipito,+ na esobe ya Zoane.+13 Apasolaki mbu, mpo atika bango bákatisa,+Mpe atɛlɛmisaki mai lokola nduka.+14 Mpe akobaki kokamba bango na lipata na moi+Mpe na butu mobimba na pole ya mɔtɔ.+15 Apasolaki mabanga na esobe,+Mpo amɛlisa bango mai mingi lokola mai mozindo.+16 Mpe azalaki kobimisa mikɛli na libanga+Mpe kokitisa mai lokola bibale.+17 Mpe bakobaki kosalela ye lisumu koleka lisusu+Na ndenge batombokelaki Oyo-Aleki-Likoló na etúká oyo ezangá mai;+18 Mpe bamekaki Nzambe na motema na bango+Na ndenge basɛngaki eloko ya kolya mpo na molimo na bango.+19 Bongo babandaki koloba mabe mpo na Nzambe.+Balobaki ete: “Nzambe akoki kopesa biso bilei na esobe?”+20 Talá! Ye abɛtaki libanga+Mpo mai etíyola mpe mikɛli esopana.+“Akoki nde kopesa limpa,+To akoki kobongisela bato na ye bilei?”+21 Yango wana Yehova ayokaki mpe abandaki kosilika makasi;+Mpe mɔtɔ epelelaki Yakobo,+Mpe nkanda emataki lisusu mpo na Yisraele.+22 Mpo bandimelaki Nzambe te,+Mpe batyelaki lobiko na ye motema te.+23 Mpe apesaki mitindo na likoló oyo etondi na mapata, kuna na likoló,Mpe afungolaki baporte ya likoló.+24 Mpe akobaki konɔkisela bango mana mpo bálya,+Mpe apesaki bango mbuma ya likoló.+25 Bato balyaki mampa ya bato ya nguya;+Atindelaki bango bilei mpe batondaki.+26 Abandaki kobimisa mopɛpɛ ya ɛsti na likoló+Mpe kopɛpisa mopɛpɛ ya sudi na makasi na ye.+27 Mpe anɔkiselaki bango bilei lokola putulu,+Ɛɛ bikelamu oyo epumbwaka oyo ezali na mapapu, lokola bambuma ya zɛlo ya mbu.+28 Mpe akobaki kokweisa yango na katikati ya kaa na ye,+Zingazinga ya batabernakle na ye.+29 Mpe balyaki mpe batondaki mingi mpenza,+Mpe amemelaki bango eloko oyo bazalaki na mposa na yango.+30 Bazalaki kaka na mposa ya kolya lisusu,Ata ntango bilei na bango ezalaki naino na monɔkɔ na bango,+31 Bongo nkɛlɛ ya Nzambe emataki mpo na bango.+Mpe abandaki koboma na kati na bato na bango ya makasi;+Mpe akweisaki bilenge mibali ya Yisraele.32 Ata nyonso wana, basumukaki lisusu koleka+Mpe bandimaki te misala na ye ya kokamwa.+33 Bongo asukisaki mikolo na bango lokola mopɛpɛ mpamba,+Mpe bambula na bango na mitungisi.34 Mbala nyonso oyo azalaki koboma bango, bazalaki lisusu koluka ye,+Mpe bazalaki kozonga mpe bazalaki koluka Nzambe.+35 Mpe babandaki komikundola ete Nzambe azali Libanga na bango,+Mpe ete Nzambe Oyo-Aleki-Likoló azali Moto oyo azongisaka mabe mpo na bango.+36 Mpe balukaki kozimbisa ye na monɔkɔ na bango;+Mpe na lolemo na bango balukaki kokosa ye.+37 Mpe motema na bango ekangamaki na ye te;+Mpe bazalaki sembo te na kondimana na ye.+38 Kasi azalaki na motema mawa;+ azalaki kozipa libunga+ mpe azalaki koyeisa libebi te.+Mpe mbala mingi, azalaki kozongisa nkanda na ye nsima,+Mpe azalaki kolinga te kolamwisa nkɛlɛ na ye nyonso.39 Mpe amikundolaki ete bazali kaka bato ya mosuni,+Ete elimo ebimaka mpe ezongaka te.+40 Mbala boni batombokelaki ye na esobe,+Bayokisaki ye motema mpasi na mokili oyo ekauká!+41 Mpe mbala na mbala bamekaki Nzambe,+Mpe bayokisaki Mosantu ya Yisraele motema mpasi.+42 Bakanisaki lobɔkɔ na ye te,+Mokolo oyo asikolaki bango na lobɔkɔ ya monguna,+43 Ndenge atyaki bilembo na ye na Ezipito+Mpe makamwisi na ye na esobe ya Zoane;+44 Mpe ndenge akómisaki banzela na bango ya mai ya Nile makila,+Bongo bakokaki te komɛla mai ya mikɛli na bango.+45 Atindelaki bango mapokopoko, mpo elya bango;+Mpe mbemba, mpo ebebisa bango.+46 Mpe akabelaki bampɛsɛ mbuma na bango,Mpe mayoyo, mosala na bango ya makasi.+47 Na mbula ya mabanga,+ abomaki nzete na bango ya vinyoMpe na mbula ya mabanga, banzete na bango ya sikomore.+48 Mpe akabelaki mbula ya mabanga banyama na bango oyo ememaka mikumba+Mpe fiɛvrɛ makasi, bibwɛlɛ na bango.49 Atindelaki bango nkanda na ye ya kongala,+Nkɛlɛ ná makaneli ná mpasi,+Bituluku ya baanzelu oyo bazalaki komema likama.+50 Abongiselaki nkanda na ye nzela.+Apekisaki te ete molimo na bango ekende na liwa;Mpe akabaki bomoi na bango na maladi mabe.+51 Nsukansuka abomaki bana nyonso ya liboso na Ezipito,+Ebandeli ya nguya na bango ya kobota na kati ya bahema ya Kame.+52 Na nsima, abimisaki bato na ye lokola etonga,+Mpe atambwisaki bango lokola etonga na esobe.+53 Mpe akambaki mpe abatelaki bango, mpe bayokaki nsɔmɔ ata moke te;+Mpe mbu ezipaki banguna na bango.+54 Mpe amemaki bango na teritware na ye mosantu,+Etúká oyo ya ngombangomba oyo lobɔkɔ na ye ya mobali ezwaki.+55 Mpe nsukansuka, abenganaki bikólo mpo na bango,+Mpe na nsinga ya komeka, apesaki bango libula,+Bongo afandisaki mabota ya Yisraele na bandako na bango.+56 Mpe bamekaki Nzambe Oyo-Aleki-Likoló mpe batombokelaki ye,+Mpe babatelaki makundoli na ye te.+57 Bango mpe bazalaki kaka kozonga nsima mpe kosala na bokosi lokola bankɔkɔ na bango;+Babalukaki lokola litimbo oyo nsinga na yango ebendami malamu te.+58 Mpe bazalaki kaka kosilikisa ye na bisika na bango oyo etombwaná,+Mpe bazalaki kaka koyokisa ye zuwa na bikeko na bango oyo eyemami.+59 Nzambe ayokaki+ mpe asilikaki makasi,+Bongo amonaki Yisraele eloko mpamba mpenza.+60 Mpe nsukansuka asundolaki tabernakle ya Shilo,+Hema oyo na kati na yango afandaki elongo na bato ya mabele.+61 Mpe makasi na ye ekendaki na bokangami+Mpe kitoko na ye na lobɔkɔ ya monguna.+62 Mpe akabaki bato na ye na mopanga,+Mpe asilikelaki libula na ye makasi.+63 Mɔtɔ elyaki bilenge na ye ya mibali,Mpe bangɔndɔ na ye basanzolamaki te.+64 Kasi banganga-nzambe na ye, bakweaki na mopanga,+Mpe basi na bango oyo mibali bakufá balelaki te.+65 Bongo Yehova abandaki kolamuka lokola nde alalaki mpɔngi,+Lokola moto ya nguya oyo auti na molangwa ya vinyo.+66 Mpe azalaki kobɛta banguna na ye na nsima;+Apesaki bango nsɔni oyo ekoumela mpo na ntango oyo etyami ndelo te.+67 Mpe aboyaki hema ya Yozefe;+Mpe aponaki libota ya Efraime te.+68 Kasi aponaki libota ya Yuda,+Ngomba Siona, oyo alingaki.+69 Mpe atongaki esika na ye mosantu lokola bisika oyo etombwaná,+Lokola mabele oyo atye moboko mpo na ntango oyo etyami ndelo te.+70 Bongo aponaki Davidi mosaleli na ye+Mpe azwaki ye na mapango ya etonga ya bampate.+71 Wana azalaki nsima ya bampate oyo ezali komɛlisa+Amemaki ye mpo azala mobateli ya Yakobo, bato na ye+Mpe ya Yisraele libula na ye.+72 Mpe abatelaki bango na kolanda ezaleli ya kozanga mbeba ya motema na ye,+Mpe na mayele ya mabɔkɔ na ye akambaki bango.+


text:
MOKAPO YA LIBWA
Tozali na “mikolo ya nsuka”?
Makambo nini Biblia esakolaki oyo ezali kosalema na mikolo na biso?
Liloba ya Nzambe elobi ete bato bakozala ndenge nini na “mikolo ya nsuka”?
Makambo nini ya malamu Biblia esakoli mpo na “mikolo ya nsuka”?
ESILÁ kokómela yo ntango ozali kolanda bansango na radio to na televizyo, omituna: ‘Mokili oyo ezali kokende wapi?’ Lokola makambo ya nsɔmɔ ezali kobima mbalakaka, ata moto moko te akoki kosakola oyo ekoya lobi. (Yakobo 4:14) Nzokande, Yehova ayebi nini ekoya lobi. (Yisaya 46:10) Banda kala, Biblia, Liloba na ye, esukaki kaka te na kosakola makambo ya mawa oyo ezali kosalema lelo, kasi mpe makambo ya malamu mpenza oyo etikali moke esalema.
2 Yesu Klisto alobelaki Bokonzi ya Nzambe, yango nde ekosukisa mabe mpe ekokómisa mabelé paladiso. (Luka 4:43) Bato balukaki koyeba ntango nini Bokonzi yango ekoya. Kutu, bayekoli ya Yesu batunaki ye boye: “Nini ekozala elembo ya kozala na yo mpe ya bosukisi ya ebongiseli ya makambo ya ntango oyo?” (Matai 24:3) Yesu ayanolaki bango ete kaka Yehova Nzambe nde ayebi mokolo mpenza ebongiseli ya makambo ya ntango oyo ekosuka. (Matai 24:36) Atako bongo, Yesu ayebisaki bango makambo oyo ekosalema na mabelé mwa moke liboso Bokonzi ya Nzambe epesa bato kimya mpe libateli ya solosolo. Makambo yango ezali mpenza kosalema sikoyo!
3 Liboso tólobela makambo oyo ezali komonisa ete tozali na ntango ya “bosukisi ya ebongiseli ya makambo ya ntango oyo,” tólobela naino mwa moke etumba moko oyo ata moto moko te akokaki komona yango. Etumba yango ezalaki na likoló, epai bilimo bafandaka, mpe makambo mosusu oyo ekómelaka biso euti na etumba yango.
ETUMBA NA LIKOLÓ
4Mokapo oyo eleki elimbolaki ete Yesu Klisto akómaki Mokonzi na likoló na 1914. (Danyele 7:13, 14) Kaka nsima ya kokóma mokonzi, abandaki etumba. Biblia elobi ete: “Etumba ebimaki na likoló: Mikaele [nkombo mosusu ya Yesu] mpe baanzelu na ye babundaki ná dalagona [Satana Zabolo], mpe dalagona mpe baanzelu na ye babundaki.”* Balongaki Satana ná baanzelu mabe na ye, bademo, mpe babwakaki bango awa na mabelé. Yango epesaki baanzelu ya sembo ya Nzambe esengo. Kasi, bato bakoyoka esengo wana te, mpamba te Biblia esakolaki ete: “Mawa na mabelé…mpamba te Zabolo akiteli bino, azali na nkanda makasi, mpo ayebi ete azali na eleko moko ya ntango mokuse.”—Emoniseli 12:7, 9, 12.
5 Omoni likambo oyo etumba yango ekobimisa? Lokola Satana azali na nkanda makasi, akobimisela bato oyo bazali na mabelé mawa. Ndenge tokomona, tozali sikoyo na ntango yango ya mawa. Kasi ekoumela mpenza te—ekozala kaka “eleko moko ya ntango mokuse.” Satana mpe ayebi likambo yango. Biblia ebengi eleko yango “mikolo ya nsuka.” (2 Timote 3:1) Tozali mpenza na esengo mpo etikali moke Nzambe alongola makambo mabe ya Zabolo awa na mabelé! Tótala sikoyo makambo mosusu oyo Biblia esakolaki oyo ezali kosalema lelo oyo. Makambo yango emonisi ete tozali na mikolo ya nsuka mpe ete etikali moke Bokonzi ya Nzambe epesa baoyo balingi Yehova mapamboli oyo ekoumela libela na libela. Tólobela naino makambo minei ya elembo oyo Yesu alobaki ete ekomonisa ntango oyo tozali.
MAKAMBO YA MINENE OYO EZALI KOSALEMA NA MIKOLO YA NSUKA
6“Ekólo ekotombokela ekólo mpe bokonzi ekotombokela bokonzi.” (Matai 24:7) Na boumeli ya mbula 100 oyo euti koleka, bamilio ya bato bakufi na bitumba. Moto moko ya Grande-Bretagne, oyo azali mpe moto ya mayele na masolo ya kala, akomaki ete: “Banda mokili ebandá, ezali na siɛklɛ ya 20 nde bato bakufaki mingi koleka.…Ezalaki siɛklɛ moko ya bitumba na bitumba, mpamba te soki tolongoli kaka mwa ntango moke oyo bitumba ezalaki te, ntango mosusu nyonso oyo etikali etumba ezalaki kozanga te awa na mabelé.” Lapolo ya ebongiseli moko (Worldwatch Institute), elobi boye: “Bato oyo bakufaki na bitumba na siɛklɛ [ya 20] baleki mbala misato bato oyo bakufá na bitumba nyonso oyo esalemá kobanda na siɛklɛ ya liboso ya ntango na biso (T.B.) tii na mobu 1899.” Kobanda 1914, bitumba ebomi bato koleka milio 100. Bamilio ya bato bazali na mawa mpe na mpasi mpo bandeko na bango to baninga na bango bakufá na bitumba. Ntango mosusu ndeko na yo to moninga na yo moko akufá mpe bongo.
7‘Bilei ekozanga.’ (Matai 24:7) Bato ya mayele balobi ete na mbula 30 oyo euti koleka, biloko ya kolya ebimi mingi. Nzokande, bato bazali kaka kozanga bilei, mpamba te mingi bazali mpenza na mbongo te mpo na kosomba yango to bazangi mabelé ya kosala bilanga. Bamilio na bamilio ya bato bazali ntango nyonso kokufa nzala. Ebongiseli ya ONU mpo na bokɔlɔngɔnɔ ya nzoto (OMS) elobi ete na bana koleka milio mitano oyo bakufaka mbula na mbula, mingi kati bango bazali kokufa mpo balyaka malamu te.
8“Koningana minene ya mabelé ekozala.” (Luka 21:11) Ebongiseli moko (U.S. Geological Survey) elobi ete banda kaka na 1990 awa, mbula na mbula mabelé eninganaka makasi mpenza mbala soki 17; yango ezali kobebisa bandako mpe kopasola mabelé. Mpe tokoki koloba ete mbula na mbula koningana ya mabelé ya makasi, oyo ekoki kokweisa bandako, ezangaka te. Ebongiseli mosusu elobi ete: “Na boumeli ya mbula 100 oyo eleki, koningana ya mabelé ebomi ebele ya bato mpe atako bato bazwi batɛkiniki ya sika mingi, yango ezali naino koboma bato mingi.”
9“Bamaladi mabe…ekozala.” (Luka 21:11) Atako minganga bakómi na mayele mingi na mosala na bango, bamaladi ya kala mpe ya sika ezali kosilisa bato. Lapolo moko elobi ete maladi 20 oyo eyebani malamu—na ndakisa maladi ya ntolo, malaria, mpe kolera—ekómi komonana mingi na bambula oyo, mpe nkisi ezali kokoka lisusu te kosilisa bamaladi mosusu. Kutu, bamaladi ya sika 30 to koleka ebimi. Kati na yango, mosusu ezali naino na nkisi te mpe ezali koboma bato.
BATO NA MIKOLO YA NSUKA
10 Biblia esuki kaka te na koyebisa mwa makambo ya minene oyo ezali komonana na mokili, kasi esakoli mpe ete bato bakokóma na bizaleli mosusu na mikolo ya nsuka. Ntoma Paulo amonisaki ndenge bato mingi bakozala. Totángi boye na 2 Timote 3:1-5: “Na mikolo ya nsuka bantango ya ndenge mosusu mpe ya mpasi mpenza ekozala.” Kati na makambo oyo Paulo atángaki, alobaki ete bato bakozala
- bato oyo bamilingaka bango moko
- bato balingá mbongo
- bato bazangi botosi epai ya baboti
- bato bazangi bosembo
- bato bazangi bolingo ya libota
- bato bazangi komipekisa
- bato ya kongala
- bato balingá bisengo na esika ya kozala bato oyo balingaka Nzambe
- bato na motindo moko boye ya ezaleli ya kokangama na Nzambe kasi bazali kowangana nguya na yango
11 Na esika ofandi, bato bakómi ndenge wana? Ɛɛ, bakómi mpenza bongo. Bipai nyonso bato bazali na bizaleli mabe wana. Yango emonisi ete etikali moke Nzambe asembola makambo, mpamba te Biblia elobi ete: ‘Ntango bato mabe bakoli lokola matiti mpe baoyo nyonso basalaka mabe balongi malamu, nde ezali mpo ete bábomama bobele kobomama.’—Nzembo 92:7.
MAKAMBO YA MALAMU!
12 Ya solo, mawa etondi na mikolo oyo ya nsuka, se ndenge Biblia esakolaki. Nzokande, na mokili oyo etondi na yikiyiki, makambo ya malamu ezali kosalema epai ya basambeli ya Yehova.
13 Danyele, mokanda moko ya Biblia, esakolaki ete “boyebi ya solosolo ekokóma mingi.” Ntango nini likambo yango ekosalema? Na “ntango ya nsuka.” (Danyele 12:4, NW) Mingi mpenza kobanda na 1914, Yehova asalisi baoyo balingaka mpenza kosalela ye báyeba Biblia malamumalamu. Bayebi malamumalamu mateya ya ntina mingi oyo etali nkombo ya Nzambe mpe mokano na ye, mbeka oyo Yesu Klisto apesaki mpo na kosikola biso, ndenge bakufi bazalaka, mpe lisekwa. Longola yango, basambeli ya Yehova bayekoli ndenge ya kozala na bomoi oyo ekomemela bango bolamu mpe oyo ekokumisa ye. Bayebi mpe malamumalamu ntina ya Bokonzi ya Nzambe mpe ndenge oyo ekobongisa makambo awa na mabelé. Bazali kosala nini na boyebi yango? Motuna wana ememi biso na esakweli mosusu oyo mpe ezali kokokisama na mikolo oyo ya nsuka.
14 Na esakweli ya Yesu Klisto oyo elobeli “bosukisi ya ebongiseli ya makambo ya ntango oyo,” alobaki ete: ‘Nsango malamu oyo ya bokonzi ekosakolama na mabelé mobimba epai bato bafandi.’ (Matai 24:3, 14) Na mabelé mobimba, nsango malamu ya Bokonzi—elingi koloba ndimbola ya Bokonzi, mosala oyo yango ekosala, mpe ndenge oyo tokoki kozwa mapamboli na yango—ezali kosakolama na mikili koleka 230 mpe na minɔkɔ koleka 400. Bamilio ya Batatoli ya Yehova bazali kosakola nsango malamu ya Bokonzi na molende. Bauti na “bikólo nyonso mpe na mabota nyonso mpe na bato ya mikili nyonso mpe na minɔkɔ nyonso.” (Emoniseli 7:9) Batatoli bazali koyekola Biblia ofele na bamilio ya bato oyo balingi koyeba oyo Biblia ezali mpenza koteya. Ndenge esakweli yango ezali kokokisama ezali mpenza kokamwisa, mingi mpenza soki tokanisi ndenge Yesu asakolaki ete baklisto ya solo bakozala “biloko ya koyinama na bato nyonso”!—Luka 21:17.
OKOSALA NINI?
15 Lokola ebele ya bisakweli ya Biblia ezali kokokisama lelo oyo, ondimi te ete tozali na mikolo ya nsuka? Ntango Yehova akomona ete nsango malamu esakolami ndenge alingaki, “nsuka” ekoya mpenza. (Matai 24:14) “Nsuka” elakisi ntango oyo Nzambe akolongola mabe na mokili. Mpo Yehova aboma baoyo nyonso bazali koboya kotosa ye na nko, akosalela Yesu ná baanzelu na ye ya nguya. (2 Batesaloniki 1:6-9) Satana ná bademo na ye bakobungisa bikólo nzela lisusu te. Na nsima, Bokonzi ya Nzambe ekosopa ebele ya mapamboli likoló ya baoyo nyonso bazali kotosa boyangeli na yango ya sembo.—Emoniseli 20:1-3; 21:3-5.
16 Lokola nsuka ya ebongiseli ya Satana ekómi pene, moto na moto asengeli komituna: ‘Esengeli nasalaka makambo nini?’ Ezali malamu okoba koyekola mpo oyeba lisusu malamu Yehova mpe makambo oyo azali kosɛnga biso. (Yoane 17:3) Yekoláká Biblia na molende. Zwá momeseno ya kokutanaka esika moko na bato mosusu oyo balukaka kosala mokano ya Yehova. (Baebele 10:24, 25) Salá makasi oyeba ebele ya makambo oyo Yehova Nzambe azali koteya bato ya mokili mobimba, mpe bongisá makambo oyo esengeli obongisa na bomoi na yo mpo okoka kosepelisa ye.—Yakobo 4:8.
17 Yesu asakolaki ete bato mingi bakotya likebi te na makambo oyo ezali komonisa ete tozali na mikolo ya nsuka. Kobomama ya bato mabe ekoya mbalakaka, ekolaka te. Bato mingi bakosutuka, mpamba te ekoya lokola moyibi na butu. (1 Batesaloniki 5:2) Yesu apesaki likebisi oyo: “Se ndenge mikolo ya Noa ezalaki, kozala ya Mwana ya moto ekozala mpe bongo. Mpo se ndenge bazalaki na mikolo yango liboso ya mpela, kolya mpe komɛla, mibali bazalaki kobala mpe basi bazalaki kobalisama, tii mokolo oyo Noa akɔtaki na masuwa; mpe batyaki likebi te tii mpela eyaki mpe ekɔmbɔlaki bango nyonso, kozala ya Mwana ya moto ekozala mpe bongo.”—Matai 24:37-39.
18 Yango wana, Yesu ayebisaki bayoki na ye boye: “Bókeba na bino moko ete mitema na bino ekóma kilo ata moke te na kolekisa ndelo na kolya mpe na komɛla mingi mpe na mitungisi ya bomoi, mpe ete na pwasa mokolo wana ekwela bino na ntango wana kaka lokola motambo. Mpo yango ekoyela baoyo nyonso bafandaka na etando ya mabelé mobimba. Boye, bólala mpɔngi te, kopesáká malɔmbɔ ntango nyonso mpo bólonga kokima makambo nyonso wana oyo esengeli kobima, mpe kotɛlɛma [lokola bato oyo bandimami] liboso ya Mwana ya moto.” (Luka 21:34-36) Ezali malamu kozwa maloba wana ya Yesu na lisɛki te. Mpo na nini? Mpamba te bato oyo Yehova Nzambe mpe “Mwana ya moto,” Yesu Klisto, bandimi bazali na elikya ya kobika ntango ebongiseli ya makambo ya Satana ekobomama mpe bazali na elikya ya kozala na bomoi ya seko na mokili moko kitoko ya sika oyo ekómi mpenza pene!—Yoane 3:16; 2 Petelo 3:13.
OYO BIBLIA ETEYAKA
- Na mikolo oyo ya nsuka, makambo oyo ezali kosalema yango oyo: bitumba, kozanga bilei, koningana ya mabelé, mpe bamaladi mabe.—Matai 24:7; Luka 21:11.
- Na mikolo oyo ya nsuka, bato mingi bazali komilinga bango moko, kolinga mbongo mpe bisengo, kasi bazali kolinga Nzambe te.—2 Timote 3:1-5.
- Na mikolo oyo ya nsuka, nsango malamu ya Bokonzi ezali kosakolama na mokili mobimba.—Matai 24:14.
* Soki olingi koyeba makambo mosusu oyo emonisi ete Mikaele ezali nkombo mosusu ya Yesu Klisto, talá Apɛndisi.
Mituna ya boyekoli
1. Nini ekoki koyebisa biso makambo oyo ekoya?
2, 3. Motuna nini bayekoli ya Yesu batunaki ye, mpe eyano nini apesaki bango?
4, 5. (a) Likambo nini esalemaki na likoló nsima ya kokóma ya Yesu Mokonzi? (b) Emoniseli 12:12 elobi ete etumba yango oyo babundaki na likoló esengelaki kobimisa likambo nini?
6, 7. Ndenge nini maloba oyo Yesu alobaki mpo na bitumba mpe kozanga ya bilei ezali kokokisama lelo oyo?
8, 9. Nini emonisi ete makambo oyo Yesu asakolaki oyo etali koningana ya mabelé mpe bamaladi mabe ekokisami?
10. Wapi bizaleli oyo 2 Timote 3:1-5 esakolaki oyo ozali komona epai ya bato lelo oyo?
11. Na maloba nini Nzembo 92:7 emonisi likambo oyo ekokómela bato mabe?
12, 13. Ndenge nini “boyebi ya solosolo” ekómi mingi na ‘ntango oyo ya nsuka’?
14. Lelo oyo nsango malamu ya Bokonzi ezali kosakolama na mikili boni mpe na minɔkɔ boni, mpe banani bazali kosakola yango?
15. (a) Ondimi ete tozali na mikolo ya nsuka, mpe mpo na nini? (b) “Nsuka” ekolimbola nini mpo na baoyo bazali koboya kotosa Yehova mpe mpo na baoyo bazali kotosa Bokonzi na ye?
16. Ekozala malamu osala makambo nini?
17. Mpo na nini bato mingi bakosutuka ntango kobomama na bango ekokóma?
18. Likebisi nini Yesu apesaki oyo tosengeli kozwa na lisɛki te?
Makambo mosusu
KOYEKOLA BIBLIA
Mpo na nini koyekola Biblia?
Biblia ezali na biyano na mituna ya ntina mingi oyo etali bomoi oyo bamilio ya bato na mokili mobimba bamitunaka. Yo mpe olingi koyekola Biblia?


text:
LITEYA 10
Yesu azalaki mwana ya botosi
Ozalaka ntango nyonso na esengo ya kotosa baboti?
Ntango Yesu azalaki na likoló, azalaki na Tata na ye Yehova. Kasi awa na mabele mpe azalaki na baboti. Nkombo ya tata na ye ezalaki Yozefe, nkombo ya mama na ye Maria. Oyebi ndenge Yozefe ná Maria bakómaki baboti ya Yesu?
Yehova asalaki likamwisi moko: alongolaki bomoi ya Yesu na likoló mpe atyaki yango na libumu ya Maria mpo Yesu abotama moto mpe afanda awa na mabele! Yesu akolaki na libumu ya Maria lokola mwana nyonso. Sanza soki 9 na nsima, Yesu abotamaki. Ezali ndenge wana nde Maria ná mobali na ye Yozefe, bakómaki baboti ya Yesu awa na mabele.
Ntango Yesu akómaki na mbula 12, asalaki likambo moko oyo emonisaki ete alingaki mpenza Tata na ye Yehova. Likambo yango esalemaki ntango Yesu mpe bato ya libota na bango bakendaki mobembo mosika, na Yerusaleme mpo na fɛti ya Elekeli. Na nzela ya kozonga, Yozefe ná Maria bamonaki Yesu te. Oyebi esika azalaki?
Mpo na nini Yesu akendaki na tempelo?
Yozefe ná Maria bazongaki mbangu na Yerusaleme mpe balukaki Yesu bipai nyonso. Bazalaki komitungisa mingi mpo bazalaki komona ye te. Kasi, nsima ya mikolo misato, bakendaki kokuta ye na tempelo! Oyebi mpo na nini Yesu akendaki na tempelo?
Ndakisa ya Yesu ekoki koteya yo nini?


text:
Kosakola nsango malamu na bamboka oyo ezali pembenipembeni ya Ebale Xingu
Na ebandeli ya sanza ya 07/2013, Batatoli ya Yehova 28 ya engumba São Félix do Xingu, na Brésil, bakendaki na teritware ya Ba-Indien, Kayapo mpe Yuruna. Na lisalisi ya bwato ya molai ya mɛtrɛ 15 basalaki mobembo yango na Ebale Xingu, oyo etyolaka na kilomɛtrɛ 2 092 na nɔrdi mpo na komibwaka na Ebale Amazone.
Bandeko basalaki mobembo yango mpo na kosakola nsango etali Bokonzi ya Nzambe epai ya baoyo bafandaka na bamboka oyo ezwami pembenipembeni ya ebale. Bakómaki na mboka Kokraimoro na mokolo ya misato mpe bayambaki bango na esengo na bato oyo bayebi koyamba bapaya. Bakutanaki na mwasi moko oyo azalaki kosala bajɛstɛ bisalasala. Moto oyo azalaki kotambwisa bango alimbolelaki bango makambo oyo mwasi yango azalaki koloba na bango: “Bajɛstɛ yango elakisi: ‘Bóya bino nyonso. Tolingi koyeba bino nyonso!’”
Batatoli ya Yehova basololaki na moto nyonso—bamosusu basololaki na bango na monɔkɔ ya portugais to na bilembo mpe bajɛstɛ. Bililingi ya langi oyo ezalaki na mikanda bamemaki esalisaki mpenza. Mingi ya bato ya mboka yango bandimaki kozwa mikanda yango; mingimingi mwa buku Yoká Nzambe.
Gerson, ndeko moko oyo alekisaka ngonga mingi na mosala ya kosakola na à São Félix do Xingu, akanisi lisusu ndenge mobali moko asalaki ntango azwaki buku Mokanda mpo na masolo ya Biblia: “Asimbaki yango makasi na mabɔkɔ mibale mpe azalaki kotalatala yango; aboyaki kutu kolalisa yango.”
Batatoli ya Yehova batikelaki bato oyo basepelaki babuku, bazulunalo mpe mwa bakuku soki 500. Bato oyo bafandaka na Kawatire bayokaki Batatoli ya Yehova na likebi mpenza ntango balimbolelaki bango ete Biblia elaki paradiso awa na mabele. Tonjaikwa, moto moko ya Kayapo oyo ayambaki bandeko malamu, alobaki boye: “Na paradiso, bato bakozala na bomoi lokola oyo ya biso.”
Bato mingi ya São Félix do Xingu, bayebaki mobembo yango. Simone, oyo asalaki mpe mobembo yango, alobaki ete na mboka oyo autá, bamosusu bazalaki kokanisa ete bakopesa bango nzela te ya kokɔta na mboka yango. Kasi mokakatano ezalaki te. Simone alobaki boye: “Bayambaki biso malamu mpe tosakwelaki bato nyonso nsango malamu.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Mosakoli 12:1-14
12 Yango wana, kanisá Mozalisi+ na yo Monene na mikolo ya bolenge na yo,+ liboso mikolo ya mpasi eya,+ to bambula eya ntango okoloba ete: “Nasepeli na yango ata moke te”;+2 liboso moi ná pole, mpe sanza ná minzoto eyinda,+ mpe mapata ezonga, mpe nsima na yango, mbula makasi;3 na mokolo oyo bakɛngɛli ya ndako+ balɛngaka, mpe mibali oyo bazalaka na nguya ya bomoi bagumbami,+ mpe basi oyo banikaka+ batiki kosala mpo bazali lisusu mingi te, mpe basi oyo batalaka na maninisa+ bamoni molili;4 mpe baporte oyo etali na balabala ekangami,+ ntango makɛlɛlɛ ya enikelo ekómi kokita,+ mpe moto azali kolamuka na makɛlɛlɛ ya ndɛkɛ, mpe bana basi nyonso ya loyembo bazali kobimisa mongongo na nse.+5 Lisusu, bakómi kobangabanga eloko oyo ezali likoló, mpe makambo ya nsɔmɔ ezali na nzela. Mpe nzete ya amande ezali kobimisa fololo,+ mpe likɔnkɔ ezali komibenda, mpe mbuma ya kapre epasuki, mpo moto azali kokende na ndako na ye ya ntango molai+ mpe baoyo balelaka bazali kotambola na balabala;+6 liboso nsinga ya palata elongolama, mpe kibakuli ya wolo ebukana,+ mpe elokó oyo ezali na liziba ya mai epanzana, mpe yiká ya libulu ya kobomba mai ebukana.7 Bongo putulu ezali kozonga na mabele+ ndenge ezalaki mpe elimo+ ezali kozonga epai ya Nzambe ya solo+ oyo apesaki yango.+8 Moyanganisi+ alobi: “Mpamba ya mpamba mpenza! Eloko nyonso ezali mpamba.”+9 Moyanganisi akómaki na bwanya,+ longola yango, ateyaki mpe bato boyebi ntango nyonso,+ mpe akanisaki malamumalamu mpe alukaki malamumalamu,+ mpo atya masese mingi na molɔngɔ.+10 Moyanganisi alukaki kozwa maloba ya kitoko+ mpe ndenge ya kokoma maloba ya solo na bosikisiki.+11 Maloba ya bato ya bwanya ezali lokola nsɔngɛ ya mangenda ya kotambwisa bangɔmbɛ,+ mpe baoyo bamipesi na kosangisa maloba ya mayele bazali lokola nsɛtɛ oyo ekɔtisami makasi;+ mobateli se moko ya mpate+ nde apesi yango.12 Mpo na likambo nyonso mosusu longola oyo wana, mwana na ngai, kebá: kosala babuku ebele ezali na nsuka te, mpe komipesa na yango mingi elɛmbisaka nzoto.+13 Nsuka ya likambo, yango oyo, nsima ya koyoka makambo nyonso: Bangá Nzambe ya solo+ mpe batelá mitindo na ye.+ Mpo yango nde mokumba nyonso ya moto.14 Mpo Nzambe ya solo ye moko akosambisa mosala ya ndenge nyonso mpe likambo nyonso oyo ebombami, soki ezali malamu to mabe.+


text:
MAKAMBO YA MOTUYA NA LILOBA YA NZAMBE | NEHEMIA 9-11
Basambeli ya sembo bapesaka mabɔkɔ na bibongiseli ya Teokrasi
Na bolingo na bango moko, basaleli ya Nzambe bapesaki mabɔkɔ na losambo ya solo na ndenge mingi
Bato ya ekólo bamibongisaki mpe basalaki fɛti ya mwa bandako ya matiti na ndenge oyo ebongi
Mokolo na mokolo bato bazalaki koyangana mpo na koyoka botángi ya Liloba ya Nzambe mpe yango esalaki ete bázala na esengo
Bato bayambolaki masumu na bango, babondelaki, mpe basɛngaki Yehova apambola bango
Bato bandimaki kokoba kotosa bibongiseli nyonso ya teokrasi
Kokoba kopesa mabɔkɔ na bibongiseli ya teokrasi esɛngaki mpe:
Kobalana kaka na baoyo basambelaka Yehova
Kopesa makabo ya mbongo
Kotosa Sabata
Koya na nkoni mpo na etumbelo
Kopesa Yehova mbuma ya liboso mpe mwana ya liboso ya banyama


text:
5-
11/12
YISAYA 1-5
Loyembo 107 mpe libondeli
Maloba ya ebandeli (Eleka min. 3 te)
MAKAMBO YA MOTUYA NA LILOBA YA NZAMBE
“Tómata na ngomba ya Yehova”: (Min. 10)
[Lakisá video Maloba ya ebandeli na Yisaya.]
Yis 2:2, 3
—“Ngomba ya ndako ya Yehova” elimboli losambo ya pɛto (ip-1 38-42 par. 6-11; 45 par. 20-21)
Yis 2:4
—Basambeli ya Yehova bayekolaka etumba lisusu te (ip-1 46-47 par. 24-25)
-
Tóluka biloko ya motuya ya elimo: (Min. 8)
Yis 1:8, 9
—Na ndenge nini mwana mwasi ya Siona ‘atikalaki lokola mwa ndako ya matiti na elanga ya vinyo’? (w06 1/12 8 par. 5)
Yis 1:18
—Maloba ya Yehova ete: “Tóbongisa makambo kati na biso” elimboli nini? (w06 1/12 9 par. 1; it-2-F 735 par. 1)
Botángi ya Biblia ya pɔsɔ oyo eteyi ngai nini mpo na Yehova?
Makanisi nini ya botángi ya Biblia ya pɔsɔ oyo nakoki kosalela na mosala ya kosakola?
-
Botángi ya Biblia: (Eleka min. 4 te) Yis 5:1-13
OMIPESA NA MOSALA YA KOSAKOLA
Yekolá ndenge ya kokabola mikanda mpe kobanda lisolo na sanza oyo: (Min. 15) Lisolo na bayangani: “Ndenge ya kokabola mikanda.” Lakisá video mokomoko oyo emonisi ndenge ya kokabola mikanda, mpe bólobela makanisi ya ntina. Lendisá basakoli bákoma maloba na bango moko ya kokabola mikanda mpe kobanda lisolo.
BOMOI YA BAKRISTO
Bamposa ya lisangá: (Min. 7) Soki bolingi, bólobela mateya oyo euti na Buku ya mobu. (yb16 32 par. 3–34 par. 1)
“Tókolisa makoki na biso ya kosakola
—Tósimba mitema na lisalisi ya buku ‘Bótikala na kati ya bolingo ya Nzambe’”: (Min. 8) Lisolo na bayangani. Lendisá bandeko oyo bakosala masolo ya bana-kelasi na sanza oyo básalela makambo oyo ezali na buku Eteyelo ya mosala, nkasa 261-262.
Boyekoli ya Biblia na lisangá: (Min. 30) kr mok. 5 par. 1-9
Bozongeli mpe makambo tokotalela pɔsɔ elandi (Min. 3)
Loyembo 154 mpe libondeli
Liyebisi: Bóbɛta naino miziki mbala moko mpe na nsima bandeko bakoyemba.


text:
Nkombo ya banani ekomamá na “buku ya bomoi”?
Eyano ya Biblia
“Buku ya bomoi,” oyo Biblia ebengi mpe “rulo ya bomoi” to “buku ya kokanisama,” ezali na bankombo ya bato oyo bakokisi masɛngami mpo na kozwa bomoi ya seko. (Emoniseli 3:5; 20:12; Malaki 3:16) Na buku yango, Nzambe akomaka nkombo ya bato oyo batikali sembo epai na ye.—Yoane 3:16; 1 Yoane 5:3.
“Banda na ebandeli ya mokili,” Nzambe abatelaka na makanisi na ye basaleli na ye nyonso ya sembo, ezali lokola nde akomaka bankombo na bango na buku moko boye. (Emoniseli 17:8) Emonani ete nkombo ya Abele nde ekomamaki liboso na buku ya bomoi. (Baebre 11:4) Kasi, buku ya bomoi ezali kaka liste moko boye te ya bankombo; ezali komonisa ete Yehova azali Nzambe ya bolingo mpe ete “ayebi bato na ye.”—2 Timote 2:19; 1 Yoane 4:8.
Nkombo ya moto ekoki kolongwa na “buku ya bomoi”?
Ɛɛ. Mpo na bato ya Yisraele oyo bazangaki botosi na ntango ya kala, Nzambe alobaki: “Moto oyo asaleli ngai lisumu, nakolongola ye na buku na ngai.” (Kobima 32:33) Kasi soki totikali sembo epai ya Nzambe, nkombo na biso ekolongwa te na “rulo ya bomoi.”—Emoniseli 20:12.